Төп һөҙөмтә — дуҫлыҡ » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Спорт һәм туризм » Төп һөҙөмтә — дуҫлыҡ\nТөп һөҙөмтә — дуҫлыҡ 05.03.2013 // Спорт һәм туризм\nӨфөләге Халыҡ-ара балалар уйындары юғары баһаланды\nДүрт көн һиҙелмәй ҙә үтеп китте, был осорҙа донъяның 20 иленән килгән меңләгән бала спорт ярыштарында ҡатнашып ҡына түгел, үҙ-ара дуҫлашып та өлгөрҙө.\n“Мираҫ” халыҡ бейеүҙәре ансамбле сығышынан һуң сәхнәгә Халыҡ-ара балалар уйындары комитеты президенты Торстен Раш күтәрелде.\n– Бер нисә көн эсендә яҡшы һөҙөмтәләр күрһәттегеҙ, – тине ул, балаларға мөрәжәғәт итеп. – Бөтә ярыштарҙа ла һеҙҙең оҫталыҡҡа шаһит булдыҡ. Был Уйындар иң матуры булып иҫтә ҡаласаҡ. Донъя тарихында тәүге тапҡыр Рәсәйҙә үткән был сара юғары кимәлдә ойошторолған! Бөтәһе лә яҡшы булды. Дуҫлыҡ еңде. Рәхмәт һеҙгә!\nХөрмәт билдәһе итеп Торстен Раш Өфө ҡалаһы хакимиәте башлығы Ирек Ялаловҡа гәлсәр глобус тапшырҙы.\nКиләһе Халыҡ-ара уйындар быйыл августа Виндзора (Канада) ҡалаһында үтәсәк. Тантанала ошо ҡала вәкилдәренә Уйындарҙың флагы менән эстафета уты тапшырылды. “Ҙур уйындар” акцияһында ҡатнашыусылар мөһим сараны ойоштороуҙа һәм үткәреүҙә ярҙам күрһәткән. Комитеттың генераль секретары Ричард Смит, уларға рәхмәт әйтеп, еңеүселәргә бүләктәр тапшырҙы.\nХушлашыу тантанаһы дискотека менән тамамланды, салют атылды.\nРәсәй тарихында беренсе тапҡыр беҙҙә үткән Халыҡ-ара балалар уйындары Өфөнөң дүрт спорт объектында барҙы. Донъяның төрлө илдәренән, 59 ҡаланан йыйылған йәш спортсылар хоккей, фигуралы шыуыу, шорт-трек, тау саңғыһы, саңғы уҙышы, спорт ориентиры, сноуборд буйынса таһыллыҡҡа көс һынашты. Улар араһында өфөләр иң күп булыуы менән айырылып торҙо.\nКөндәрҙең берсә һалҡынлап, берсә буранлап тороуы сноуборд, саңғы ярышы, тау саңғыһы, спорт ориентиры кеүек тәбиғәт ҡосағында үткән уҙыштарға кәртә була алманы. Төрлө тарафтарҙан йыйылған иң көслө сноубордсылар араһынан Өфө ҡыҙы Милена Быкова алтын миҙал алды. Ә бына шорт-трек буйынса 1500 метр алыҫлыҡҡа тәүге көндө яҡташтарыбыҙ Алина Айтуғанова менән Илнур Камалов көмөш миҙал яулаһа, Нил Кәбиров бронза менән ҡәнәғәтләнде. 3000 метр аралыҡҡа алыш Өфө үҫмерҙәре өсөн бик уңышлы булды: Илнур Камалов, Нил Кәбиров, Алина Айтуғанова, Анастасия Мигунова – барыһы ла “алтын”лы!\nӘ бына фигуралы шыуыу, спорт ориентиры буйынса яҡташтарыбыҙҙан берәү ҙә пьедестал баҫҡысына күтәрелә алманы.\nХоккей уйындарында йәш юлаевсыларҙың ғәжәп уңышы барлыҡ көйәрмәндәрҙе һоҡландырҙы. Яҡташтарыбыҙ тәүге көндө Канаданың Келоуна ҡалаһы командаһын 8:0 иҫәбе менән еңһә, артабан Даугавпилс (Латвия) – 19:0, Новополоцк (Белоруссия) – 14:1, Грацты (Австрия) 13:1 иҫәбенә ҡыйратылды. Шулай итеп, хоккей уйындары буйынса алтын миҙалды йәш юлаевсылар эләктерҙе. Киләсәктә ошо үҫмерҙәрҙең республикабыҙҙы данға күмеренә ышанғы килә.\nӘйткәндәй, Келоуна хоккейсылары – икенсе, Харьков командаһы өсөнсө урын менән ҡәнәғәтләнде.\nМиҙалдар һаны буйынса Рәсәй спортсылары – беренсе (22 “алтын”, 20 “көмөш” һәм 18 “бронза”). Икенсе – Ҡаҙағстан командаһы (бөтәһе 5 миҙал), өсөнсө – Словения (4 миҙал).\nӘйткәндәй, был сара балалар һәм үҫмерҙәр генә түгел, спорт һөйөүселәрҙең барыһы өсөн дә оло байрамға әүерелде. Бер көндә нисә урында ярыш булыуға ҡарамаҫтан, бәйгене ҡарарға килеүселәр ифрат күп ине.\nЕвгения Шалаева, Алматы ҡалаһы, тренер:\n– Приз алмаһаҡ та, яҡшы кәйеф менән ҡайтып китәбеҙ. Халыҡ-ара уйындарҙа ҡатнашыу – үҙе еңеү ул. Тағы Өфөләге боҙҙоң яҡшылығына иҫ китте, бындағы балаларҙан көнләштек: уларға шөғөлләнеү өсөн барлыҡ шарттар бар, ә беҙгә бындай боҙ хаҡында хыялланырға ғына ҡала.\nАйназа Ғарифуллина, уҡыусы:\n– Уйындарҙы асыу тантанаһы уйланып етмәгән, минеңсә. Халыҡ күп булһын типмелер, барлыҡ ултырғыстарға уҡыусыларҙы индереп тултырғандар. Ҡатнашыусылар парадынан һуң ҡунаҡтарға урын етмәне.\nХәлилдәр күршеләрен "Ылаҡ"ҡа йыйҙы 23.02.2019 // Спорт һәм туризм\nВатанды һаҡлаусылар көнө уңайынан Әбйәлил районының Хәлил ауылында тәүге тапҡыр Ҡышҡы бәйге...\nКөс, таһыллыҡ, дәрт, сәм тантана иткән ерҙә һәр кем еңеүсе булырға ынтыла. Сибай үҙәк ҡала...


Хәйбулла районы оҫтаһы ағас тамырынан һауыт-һаба эшләй - Bash.News\nХәйбулла районы оҫтаһы ағас тамырынан һауыт-һаба эшләй\nХәйбулла районы оҫтаһы ағас тамырынан һауыт-һаба эшләй https://bash.news/news/89275_xjbulla_rajony_otay_aas_tamyrynan_auytaba_eshlj\nХәйбулла районы Йәнтеш ауылында йәшәүсе Юныс Иштановты яҡташтары алтын ҡуллы оҫта тип атай. Ауылда төҙөлгән йорттарҙың яртыһын тиерлек ул бураған, мейес сығарыу, һауыт-һаба эшләү буйынса уға етеүсе юҡ. Яратҡан шөғөләнә Юныс Иштанов бары тик хаҡлы ялға сыҡҡас ҡына ныҡлап тотона.\nЭшләгән һайын ҡул оҫтара, ти уҙаман. Ярты сәғәт эсендә бәләкәй генә түмәрҙән һауыт яһап ҡуйыу оҫтаға бер ни түгел. Күңел һалып башҡарған ҡул эштәрен Юныс Иштанов туғандарына бүләк итә.\nЮныс Иштанов, Йәнтеш ауылында йәшәүсе: “Мәктәптә уҡығанда ла әҙерәк ҡыҙыға торғайным. Хаҡлы ялға сыҡҡас, туҡта, эшләп ҡарайым әле тинем. Һауыттарҙы төрлө ағастан эшләргә була. Ҡарағайҙан, имәндән, алмағастан матур килеп сыға, шулай уҡ йүкәнән. Әммә уның биҙәге булмай”.\nОҫта һауыттарҙы эшләү өсөн ағастың тамырын йәки ороһон файҙалана. Бер түмәрҙән уртаса ҙурлыҡтағы өс һауыт яһарға була. Юныс Иштанов экологик яҡтан таҙа, ризыҡтарҙы оҙаҡ ваҡыт йылы килеш һаҡлаған әйберҙәрҙән киләсәктә табыш алмаҡсы. Бының өсөн ул үҙенең ихатаһында ҙур булмаған оҫтахана төҙөргә ниәтләй.\nӨфө перинаталь үҙәгендә халыҡ-ара етлекмәй тыуған балалар көнө билдәләнде\n21:59, 15 ноя\nМирауай судьялар институтына – 20 йыл\n21:45, 15 ноя\nБлаговещен ҡалаһында хаҡлы ялдағылар компьютер нескәлектәренә өйрәнә\n18:08, 15 ноя\nӨфөлә хәүефле көнкүреш ҡалдыҡтары һаҡланған контейнерҙар тикшерелде\n15:16, 15 ноя\nАуыл советы депутаттары килемдәре тураһында отчет бирмәйәсәк


Ергә йәшәр өсөн тыуалар...\nОктябрь аҙаҡтары. Ҡара ҡарға менән сәүкәләр, иҫ киткес ҙур бер тупҡа тупланып, ҡолаҡ тондорорлоҡ тауыш менән ҡарҡылдап, сәүкелдәп, йә яуа, йә аяҙый алмай болоҡһоп торған күкте ҡап-ҡара итеп ҡаплап осоп йөрөгән көндәрҙең береһендә Балапан ауылына юл төштө. Был төбәктә киң билдәле, иң олпат ағайҙарҙың береһе, 87-се йәше менән барған Хәлфетдин Килдеғолов: «1956 йылда Матрайҙы Йылайырға ҡушҡан көндән генә һанағанда ла районда 77 ауыл юҡҡа сыҡҡан»,—тип һөйләп ултырҙы.\nАуылдарҙың яҙмышы ла кешеләрҙекенә оҡшаш икән. Улар ҙа тыуа, гөрләп үҫеү осорон кисерә һәм ҡартайып үлә. Минең тыуған ауылым Аралбай ҙа һуңғылар иҫәбендә. «Аралбай халҡы, Сиҙергә күсеп сығып, бик насар эшләне,—тине ултыра биргәс Хәлфетдин ағай.—Ниндәй ауылды ташлап сығып китсе әле!»\nӨйгә ҡайтҡас, төнө буйы йоҡлай алмай сыҡтым. Хәлфетдин ағайҙың һүҙҙәре иҫтән сыҡмай ҙа ҡуя. «Ниндәй ауылды ташлап сығып китсе әле!»\nИртән тороп ҡабалан ғына сәй эстем дә кейенә башланым.\n—Ҡайҙа бараһың ул таң менән?\n—Аралбайым яғына. Ауылымды һағындым.\nЙылдар үтә, кешеләр «китә», исмаһам, тереләре менән һөйләшеп ҡалырға кәрәк. Бер нисә йылдан уларҙың да ҡалмауы мөмкин...\nЭлекке ауылдаштарымдың күбеһе Аралбайҙан ете саҡрым өҫтәрәк, ялан яғында урынлашҡан Сиҙергә (ысын исеме—Сидоровка) күсеп сыҡҡан. Хәҙер бында бер урыҫ та юҡ, башҡорттар ғына. Мин күҙ төбәп барған элекке ауылдашым Абдулла Һиҙиәт улы Боҫҡонов та ҡатыны Нәфисә еңгәй менән шул ауылға күсеп сыҡҡан.\nКеше күрһәткән өйҙөң тышҡы ҡапҡаһын асып ингәс, газ үткәрелгән ҙур ағас өй күҙгә ташланды. Таҙа итеп һеперелгән киң ишек алдында «Беларусь» тракторы, арбалар, башҡа кәрәк-яраҡтар матур итеп теҙеп ултыртылған. Бер нисә егет, инструменттар тотоп, бер өйгә инеп, бер сығып йүгереп йөрөй. «Яңылыш килеп индемме икән әллә? Бер ҙә оло кешенең өйөнә оҡшамаған», тигән уй йүгереп үтте. «Әйҙә, әйҙә, үтегеҙ. Кейәү менән уландар һыу үткәреп йөрөй. Беҙ ҡамасауламайбыҙ уларға»,—тип ҡаршы алды Абдулла ағай ихлас йылмайып.\nАбдулла. Ялан аяҡлы баласаҡ\nАбдулла ағай Боҫҡонов 1937 йылда Аралбай ауылында тыуған. Атаһын төштә күргән кеүек кенә итеп хәтерләй. Ул тәүҙә Фин һуғышында ҡатнашҡан. Өйгә ҡайтып, кәләше, малайҙары янында ике ай ғына йәшәп ҡалған, немецтар ҡаршы яу асҡан. Бөйөк Ватан һуғышының тәүге көндәренән үк Һиҙиәт олатай тағы ла илен һаҡларға яуға китә һәм уға ғаиләһе янына ҡабат әйләнеп ҡайтырға насип булмай. 25 йәшлек кенә әсәһе Йомабикә, «ҡара ҡағыҙ», алып тол ҡала. Ул ике балаһын астан үлтермәҫ өсөн, билен биштән быуып, таң һарыһынан ҡара кискә тиклем эштә йөрөй. Ҡышын, үгеҙ егеп, колхоз малына бесән ташый, яҙ етһә, тилмереп ҡарап торған яңғыҙ һыйырын егеп, ер һөрә. Был осорҙо Абдулла ағай, күҙҙәренә йәш алып, тасуирланы:\n—Һуғышҡа алыу тураһында повестка минең атайыма түгел, уның бер туған ҡустыһы Һибәтулла ағайыма килгән булған. Был мөһим ҡағыҙҙы беренсе булып ҡулына алған Fәбиҙә еңгәм, уҡып ҡараған да, повестканы «Ҡайнаға һиңә», тип, атайыма биргән дә ҡуйған. Аҙаҡтан, атайымдан «ҡара ҡағыҙ» килгәс кенә, Һибәтуллаға килгән повестканы Һиҙиәткә тип тоттороп, атайыңды ебәрҙем дә ҡуйҙым,—тип иламһырап һөйләгәне иҫтә... Әйтмәһә бер кем дә белмәҫ ине.\nМин атайымдан 4 йәштә ҡалдым. Айса ҡустыма 2 генә йәш ине. Өҫкә кейергә кейем юҡ. Әсәй таң менән эшкә китә лә ҡараңғы төшмәйенсә ҡайтып инмәй. Ҡустым Айса мәрхүм менән ҡыш буйы өйҙә ултырабыҙ. Өйө өймө һуң әле! Бәләкәс кенә, тәҙрәһе—ус аяһындай. Алай ҙа һыйырыбыҙ булды, астан үлә инек. Әсәйем эштән йәшереп кенә бер ҡосаҡ бесән алып ҡайтҡан була, кеше күрмәһен тип уны урындыҡ аҫтына йәшереп ҡуябыҙ».\nҠыңғырауһыҙ мәктәп йылдары...\n«Беренсе класта беҙҙе Ыласынов Нотфулла ағай уҡытты. Буйға бәләкәй генә булһа ла, ул бик уҫал булды. Шыйыҡ талдан эшләп алған оҙон указкаһы була торғайны. Шуның менән һыҙырып ебәрә. Беҙ ҡурҡып парта аҫтына инеп китәбеҙ. Һөйрәп сығара ла тағы туҡмай...\nИкенсене Зәитова Рабиға исемле апайҙа уҡыныҡ. Ул ауылдашыбыҙ Ҡотоев Йәнмырҙа ағайға тормошҡа сыҡты. Балалары күп булды. 60-сы йылдар аҙағында еңгәй бөтә ғаиләһен үҙенең тыуған яғына—Ейәнсураға алып ҡайтып китте.\nӨсөнсө, дүртенселә һинең атайың—Әхмәров Зәбихулла ағай уҡытты. Кейергә кейем юҡ, мәктәпкә ялан аяҡ йөрөйбөҙ. Йүгереп бара барабыҙ ҙа, боҫрап ятҡан һыйыр тиҙәге осраһа, шуға баҫып аяҡты йылытып алған булабыҙ. Бигерәк тә Хөрмәтулла Ишбулатов мәрхүм ныҡ этләнде. Шул һыуыҡтар үҙәгенә ныҡ үткәндер инде, бигерәк иртә китте... Яҙғыһын Балдыйҙан ҡар һыуы ярып төшһә, ажғырып ятҡан һыу аша мәктәпкә сыға алмай ҙа ҡуябыҙ. Зәбихулла ағай беҙҙе ҡаршы ала ла, Тәрәнүҙәк аша берәмләп күтәреп алып сыға торғайны.\nАтайың эшлекле, тынғыһыҙ кеше булды. Мандолинала уйнап беҙҙе бейетә торғайны. Ҙур байрамдарҙа ауылда концерт ҡуя торғайныҡ. Ә уҡыуҙан һуң күпме эш эшләттеләр: өй һайын йөрөп көл, тауыҡ тиҙәге йыя инек. Йәй—иген утау. Быларҙың береһе лә уҡытыусынан тыш эшләнмәй бит инде».\nБына шулай, ҙур михнәттәр менән тәүҙә Аралбайҙа, шунан Аҡсураға йөрөп уҡып, ете класты тамамлай Абдулла ағай. «Уҡы, Абдулла, һинең башың бар, уҡы», ти Зәбихулла ағаһы. Уҡыу ҡайҙа ул! Районда сиҙәм ерҙәрен үҙләштереү башлана. Эшләргә эшсе ҡулдар етешмәй. Абдулла ағай ҙа башкөллө эшкә сума. Ҡайҙа ҡушһалар, шунда тырышып эшләй. «Сиҙәм һәм ҡалдау ерҙәрҙе үҙләштергәне өсөн» миҙалына лайыҡ була.\nЕтемлектә үткән тереклек\nНәфисә Төхвәтулла ҡыҙы 1936 йылда Хәйбулла районы Ялан Ҡыпсаҡ (хәҙер бөткән) ауылында икенсе бала булып донъяға килә. Ата-әсә наҙын татып йәшәү бәхете бөтөнләй эләкмәй уға. Өс йәше тулғанда, әсәһе ҡаты ауырып вафат булып ҡала. Күп тә үтмәй, һыуыҡ тейҙереп атаһы ла яҡты донъя менән хушлаша. Шуға ла Нәфисә еңгәй уларҙы иҫләмәй. Тик апаһы Хәфизә (ул да хәҙер гүр эйәһе) һөйләүҙәренән генә атайҙарының һунарсы булыуын, оҫта итеп ҡурайҙа уйнауын ишетеп белә.\nЕтем ҡалған ҡыҙҙарҙы аталарының шул уҡ ауылда йәшәгән бер туған ҡустыһы Мостафа һәм килене Маһира Таҡтаевтар үҙ ҡанаты аҫтына ала. Уларҙың үҙҙәренең ете балаһы булһа ла, гөрләшеп, татыу ғаилә булып йәшәйҙәр.«Дәһшәтле Бөйөк Ватан һуғышы ваҡытында күргән михнәттәрҙе ҡабат күрергә яҙмаһын»,—ти Нәфисә еңгәй.\nЭлек ҡыҙ кешене иртә кейәүгә биргәндәр бит инде. Нәфисәне лә, ун дүрте тулғас, бер егеткә димләйҙәр. Йәш килен иренең насар холоҡло икәнен аңғармай. Йәшәй биргәс кенә белеп ҡала. Был кеше менән бер минут та йәшәй алмаясағын аңлаған Нәфисә иренән китергә була. Тик, ауылға кире ҡайтһам аңламаҫтар тип, икенсе ауылға эшкә төшә. Шунда бер ғаилә уны йәшәргә индерә.\nСиҙәм ерҙәрҙе үҙләштереү башланғас, фермаға һауынсылар кәрәк тип, йәш ҡыҙҙарҙы Һаҡмар йылғаһы буйына алып киләләр. Улар араһында Нәфисә лә була. Тап шунда Абдулла ағай менән таныша ла инде ул. Йәштәрҙең яҙмышын бәйләүгә өлкән быуын кешеләре ярҙам итә. Һылыу, инсафлы, егәрле Нәфисәне Абдулла ағайҙың әсәһе Йомабикә тәү күреүҙән үк оҡшата һәм киленлеккә күҙләп ҡуя. Ҡыйғас ҡашлы, дәрте ташып торған егет тә бер күреүҙән ғашиҡ була ялан ҡыҙына. Нәфисә лә Абдулланы оҡшата. Әрмегә барырға ваҡыты еткәс, көтөргә вәғәҙә биреп, оҙатып ҡала. Алыҫ араларҙы яҡынайтып, өс йыл буйы хат алышып тора улар. Аҙаҡ, Абдулла ағай тыуған ил алдындағы бурысын үтәп ҡайтҡас, ике йөрәк ҡауыша.\nЙәш ғаилә Аралбайҙа ата йортонда төпләнә. Йомабикә инәй мәрхәмәтле кеше була. Киленен үҙ ҡыҙындай күреп хөрмәт итә.\nЗаманың ниндәй—яҙмышың да шундай, тип дөрөҫ әйтәләр. Нәфисә еңгәй тәүге балаға ауырға ҡала. Ул ваҡытта ауылда машина түгел, ат та юҡ. Кешегә ат тоторға рөхсәт итмәнеләр, ә колхоздыҡын һорап алырмын тимә—эштән бушамай. Еңгәйҙе дауаханаға алып барырға кәрәк бит инде. Абдулла ағай Нәфисә еңгәйҙе утыҙ саҡрымда ятҡан Юлдыбай ауылына велосипедта алып барырға ҡарар итә. Ауырлы көйөнсә велосипедҡа ултыртып алып барыуҙы хә-ҙер күҙ алдына ла килтереү мөмкин түгел. Ә улар бара. «Юлы ниндәй бит әле—тау ҙа соҡор, тау ҙа соҡор... Йырлай-йырлай барып етә торғайныҡ»,—ти Абдулла ағай.\nБөгөнгө көндә өс ул менән ике ҡыҙға ғүмер биреп, уларҙы үҫтереп, уҡытып, үҙ аллы тормошҡа аяҡ баҫтырып, ун алты ейән-ейәнсәрҙәренең уңыштарына ҡыуанып, бүлә-бүләсәләрен һөйөп йәшәй Абдулла ағай менән Нәфисә еңгәй. Өс улдары ла ата-әсәһе янында, Сиҙер ауылында ғаилә ҡороп, үҙ аллы йәшәп яталар, тырышып эшләп йөрөйҙәр. Өлкән ҡыҙҙарҙы Зәйнәп, Сибайҙа уҡытыусы һөнәренә уҡып сыҡҡас, Балтас районына эшкә тәғәйенләнә. Тырыш ҡыҙ шунда үҙ яртыһын таба. Асия, бер ҡыҙ һәм улға ғүмер биреп, иптәше менән күрше ауылда йәшәй. Бер йөрәктең ике яртыһы, тип тап Нәфисә еңгәй менән Абдулла ағай тураһында әйткәндәрҙер. Икеһе лә алсаҡ, күңелле, шаян кешеләр. Оло йәштә булыуҙарына ҡарамаҫтан, әле һаман ауылда ғына түгел, район кимәлендә үткән сараларҙа, конкурстарҙа әүҙем ҡатнашып торалар, призлы урындар яулайҙар. Абдулла ағай халыҡ, композиторҙарыбыҙ йырҙарын оҫта башҡара, шиғырҙар яҙа, бейей. Ә Нәфисә еңгәй ауылда ҡуйған спектаклдәрҙә ҡатнаша.\nСиҙерҙән һуң, ҡараңғы төшә башлағас ҡына ҡуҙғалдым. Оҙатырға сыҡҡан Нәфисә еңгәй:«Беҙ Аралбайҙы шул тиклем һағынабыҙ. Илтенбаев Хәмиҙулла ағайҙар менән иң һуңғылар булып күстек бит. Күсмәҫ тә инек, ҡартайыңҡырап ҡалдыҡ шул... Ҡыш юл да булмай бит Аралбайға. Яңғыҙ нисек йәшәйһең?»—тип уфтанып ҡуйҙы. Шунан:«Быйыл кешегә ер бирәләр тигәс, малайҙар Аралбайға төшөп, ерҙәрен тамғалап, таяҡ ҡатып ҡайттылар»,—тип өҫтәне. Алла бирһә, бәлки, Аралбай ҙа кире терелер әле! Ныҡ итеп, ышаныслы итеп әйтте. Еңгәйҙе барып ҡосаҡлап алырҙай булдым. Шулай ғына була күрһен инде!\nБара биргәс, машинаның радиоалғысын астым. «Юлдаш»тан дәртле йыр башҡаралар:\n«...Тыуған ауылым урамын\nБаш өҫтөндә ҡош һайраны,\nҺүрәттә: Нәфисә еңгәй менән Абдулла ағай Боҫҡоновтар.\nАбдулла ағайҙың 75 йәшенә балалары аталары яҙған шиғырҙарҙы китап итеп баҫтырып бүләк итә. Йыйынтыҡтан бер шиғырын һеҙгә лә тәҡдим итәбеҙ.\nКүгәрсенгә емдәр һиптем\nТәҙрә асып емдәр һиптем,\nКүк күгәрсен ашаһын.\nТүҙмәйенсә күҙҙәр ҡыҫтым\nКүгәрсенгә оя ҡуйҙым\nКилсе инде, торма оялып,\nБеҙ ҙә шулай гөрләһәк ине


Динар Абдуллин Ишмулла Дилмөхәмәтов исемендәге конкурс еңеүсеһе булды // Мәҙәниәт | новости башинформ.рф\n10:55, 20 июня 2018 Мәҙәниәт\nИшмулла Дилмөхәмәтов исемендәге башҡорт халыҡ ҡоралдарында башҡарыусылар республика конкурсы йомғаҡ яһаны. Кисә, 19 июндә, Һабантуйҙа гала-концерт һәм еңеүселәрҙе бүләкләү тантанаһы үтте.\nСтәрлетамаҡ театр-концерт берләшмәһе артисы Динар Абдуллин конкурс Гран-прийын яулаусы тип танылды.\nСара күренекле ҡурайсының тыуған төйәгендә, Башҡортостандың Йылайыр районында уҙҙы. Быйыл традицион конкурс музыканттың тыуыуына 90 йыл тулыуға бағышланды.\nКонкурста ҡурайҙа, думбырала, ҡыл-ҡумыҙҙа уйнаусылар, ҡурайсылар ансамблдәре, ғаилә ансамблдәре ҡатнашты. Һәр номинацияла еңеүселәр асыҡланды.\nӨфөнән «Айсулпан» ҡатын-ҡыҙҙар ансамбле, Йылайыр районы Ҡурайсылар ансамбле, Сибайҙан Ғайсиндарҙың ғаилә ансамбле, Учалы ҡалаһынан «Толпар» ҡурайсылар ансамбле, Өфөнән ҡурайсы Илһам Әхмәдйәнов, Күгәрсен районынан Ирек Исхаҡов, Ғафури районынан Рәмил Ҡотосов, Ейәнсура районынан Рафиҡ Исҡужин төрлө номинацияларҙа беренсе урын алды.\nМузыка ҡоралдарын етештереүсе оҫталар араһында Рәмил Хөснуллин һәм Мөхәмәт Түлебаев иң яҡшылары булды.\nЙошкар-Олонан (Мари Иле) 76 йәшлек Муса Нурдәүләтов иң өлкән ҡатнашыусы булды. Сибайҙан һигеҙ йәшлек думбырасы Ынйы Ғайсина иң йәш ҡатнашыусы тип билдәләнде. Ул шулай уҡ балалар номинацияһында еңеү яуланы.\nРәсәйҙең атҡаҙанған артисы, Башҡортостандың халыҡ артисы, Салауат Юлаев исемендәге Дәүләт премияһы лауреаты Азат Айытҡолов етәкселегендә жюриҙа күренекле мәҙәниәт һәм сәнғәт эшмәкәрҙәре эшләне.\nТеги: конкурстар, башҡорт ҡурайы


Инфоурок › Начальные классы › Презентации › Презентация "Көҙгө эштәр" ижади фекерләү 3 класс\nСебештәр сип-сип,- тиҙәр Асыҡтыҡ бик-бик тиҙәр Туҡтауһыҙ сип-сип, -тиҙәр Беҙгә ем һип-һип, тиҙәр\nҠала урамдарын ҡойолған япраҡтарҙан таҙарталар.\nБаҡсаларҙа емеш-еләк йыялар.\nТейен сәтләүек йыя.\nБаҫыуҙарҙа иген йыялар.\nБаҡсала ер ҡаҙалар.\nӘсәй ҡышҡылыҡҡа ҡайнатмалар әҙерләй\nӘсәй салаттар әҙерләй.\nНомер материала: ДВ-299651


Вакцина декабрь башында киләсәк\n1 Декабрь 2020, 11:25\n“Башҡортостанға коронавирус инфекцияһынан вакцина декабрь башында киләсәк, – тип белдерҙе республика Хөкүмәтенең бөгөнгө оператив кәңәшмәһендә һаулыҡ һаҡлау министры Максим Забелин. – Уны ҡабул итергә әҙерләнәбеҙ. “Спутник V” вакцинаһын һаҡлау урындары булдырылды. Вакцина менән нисек эшләү хаҡында тейешле инструктаж уҙғарылды”.\nМинистр шулай уҡ республикала 30 ноябргә ҡарата коронавирус йоҡтороусыларҙың дөйөм һаны 14 264-кә етеүен әйтеп үтте. Тәүлек эсендә 138 яңы ауырыу өҫтәлгән.\nӘле стационарҙарҙа ятыусылар – 537. 37-һенең хәле ауыр, 14-е яһалма һулыш аппаратында ярҙамында тын ала. Участка табибы тәғәйенләгән дауаны өйөндә алыусылар – 1 723.\nРеспубликала барлығы 11 922 кеше мәкерле вирусты еңеүгә өлгәшкән, 32-һе һуңғы тәүлектә дауахананан сыҡҡан.\nҮкенескә ҡаршы, аҙаҡҡы тәүлектә COVID-19-ҙан тағы бер яҡташыбыҙ – Өфөлә йәшәүсе 1937 йылғы уҙаман донъя ҡуйған. Ул, коронавирустан тыш, диабет менән ауырыған, юғары ҡан баҫымынан һәм артыҡ ауырлыҡтан да интеккән икән. Инфекция ҡорбандары республикала 82 булып китте...\nДауахананан тыш пневмония бер тәүлектә 387 яҡташыбыҙҙа табылған. Кисәле-бөгөнлө үпкә ялҡынһыныуынан һауығып стационарҙан сығыусылар – 390.


Һөҙөмтәлерәк бер нәмә лә уйлап табылмаған\n26 Июль , 15:35\nКонстантин Толкачев һүҙҙәренсә, йоғошло сирҙәр менән көрәштә кешелек вакцинацияға ҡарағанда һөҙөмтәлерәк бер нәмә лә уйлап тапмаған, тик прививка ғына кешеләрҙе сәсәк, холера, ҡыҙылса һәм башҡа хәүефле сирҙәрҙән ҡотҡарған. Фото интернеттың асыҡ сығанаҡтарынан.\nБашҡортостан Дәүләт Йыйылышы – Ҡоролтай депутаттарының күбеһен тажзәхмәт ҡапшап ҡараған икән. Башҡортостан парламенты спикеры Константин Толкачев белдереүенсә, 68-е яңы коронавирус инфекцияһы менән ауырыған. 64 проценты COVID-19 менән сирләһә, ауырымағандар йәки күптән ауырығандарҙың күбеһе прививкаланған. Башҡортостан Дәүләт Йыйылышы секретариаты хеҙмәткәрҙәре араһында ауырығандар аҙыраҡ, ә хеҙмәткәрҙәрҙең 70 проценттан ашыуы вакцина яһатҡан.\nКонстантин Толкачев һүҙҙәренсә, йоғошло сирҙәр менән көрәштә кешелек вакцинацияға ҡарағанда һөҙөмтәлерәк бер нәмә лә уйлап тапмаған.\n«Прививка кешеләрҙе сәсәк, холера, ҡыҙылса һәм башҡа хәүефле сирҙәрҙән ҡотҡарҙы. Ҡайһы бер йәштәр прививка эшләткәнсе, коронавирус менән ауырып, тәбиғи иммунитетҡа эйә булыу яҡшыраҡ тип иҫәпләй. Был яңылыш фекер, - тип белдерҙе Башҡортостан Дәүләт Йыйылышы рәйесе. - Беренсенән, сирҙән һуң даими иммунитет барлыҡҡа килмәй, күпмелер ваҡыттан һуң кеше йәнә ауырыуы ихтимал. Икенсенән, вирус йыш ҡына өҙлөгөүгә, һаулыҡ менән бәйле проблемаларға килтерә. Организмдың прививкаға ҡыҫҡа ваҡытлы реакцияһы сирҙең ауыр эҙемтәләре менән сағыштырғанда бер нәмә лә түгел».\nФото интернеттың асыҡ сығанаҡтарынан.


Портал:Фән — Башҡорт Википедияһы\nМеханик эш башҡарғанда йылылыҡ бүленеп сыға һәм ике сәғәттә мискәләге һыу ҡайнап сыға.\nБоронғолар йылылыҡ миҡдарын (количество теплоты, heat) ут менән бәйле тип уйлағандар. Б.э.т. 3000 йылдарҙа боронғо Египет кешеләре йылылыҡты мифология менән бәйләгән. Сократ философияһына тиклемге замандан Көнбайыш философияһына тиклем ҡыҙыу бәхәстәр бара.\nБоронғо грек философы Эмпедокл Акрагантский бөтә мәтдәләр ҙә дүрт элементтан (ябай берәмектән): ер,һыу, һауа, уттан тора тигән тәғлимәт индерә. Һуңынан барлыҡҡа килгән флагистон һәм калорик төшөнсәләре Эмпедокл тәкдим иткән ут элементы менән бәйле. Боронғо грек философы Гераклит «Был донъла бөтә нәмә лә үҙгәрә» тигән әйтем менән билдәле була. Уның фекеренсә, тәбиғәттә төп элемент- ут, ут һыуға әйләнә, һыу ҡуйырып ергә әйләнә . дауамы....\nhttps://ba.wikipedia.org/w/index.php?title=Портал:Фән&oldid=477219 ҡабул ителгән


Тарих төпкөлөнән тамырҙарын беҙ барламай, кемдәр барлаһын... » "Урал" гәзите\nҺәр кешегә үҙенең 7-10 быуын ата-бабаһын белеү фарыз. Шул ваҡытта ғына ул тыуған төйәгенең, тыуған йортоноң, үҙ халҡының сығышын белә. Ваҡыт үтә. Ергә яңы быуын тыуып тора. Тимәк, тормош дауам итә. Итһен, әлбиттә, тик быуындар сылбыры ғына өҙөлмәһен. Тамырҙарҙы барлап, нәҫелдәренә генә хас күркәм ғөрөф-ғәҙәттәрҙе һаҡлап, түкмәй- сәсмәй йәш быуынға еткереүҙе изге бурыс итеп алған XIX быуат урталарында йәшәгән Әхмәтша уҙамандың балалары.\nЯңыраҡ тамырҙарын барлау, төйәгенә ҡарата һаҡсыл ҡараш, ғаилә- ара туғанлыҡ ептәрен тағы ла ныҡлыраҡ нығытыу маҡсаты менән Әхмәтшиндар, Әпҡәдировтар, Маға- зовтар, шау-гөр килеп, Шәжәрә байрамын үткәреп ебәрҙе. Фамилиялары төрлө булыуға ҡарамаҫтан, бер нәҫелдән таралған балалар бер май- ҙанға йыйылды. Тамырҙары то- тош илебеҙгә таралған, оҙаҡ йылдар күрешмәгән туғандар, донъя мәшәҡәттәрен ситкә ҡуйып, байрамға килеп еткән. Бүртәй йылғаһы буйындағы яланда милли, матур кейемдәрҙә йәше-ҡарты, бала- саға. Ҡаҙандар аҫылған, Әхмәтша нәҫеленең уңған ҡатын-ҡыҙҙары, йәш-елкенсәге, килендәре һый- хөрмәт әҙерләй. Сәхнә янында бай күргәҙмә ойошторолған, йыйындың төп документы - шәжәрә төшөрөлгән ҙур баннер эленгән. Төрлө стендтар, фоторәсемдәр береһен дә битараф ҡалдырмағандыр. Унда һәр кем яҡынының, туғанының фоторәсемен күреп ҡалырға тырышты. Олораҡтар балаларын, ейәндәрен шәжәрәһе менән яҡындан таныштырҙы. Әхмәтшиндарҙың Шәжәрә байрамы изге Рамаҙан айы тамамланып, Ураҙа ғәйетендә үткәрелеүе тәрән мәғәнәгә эйә булды. Рафиҡ Әхмәтшин йыйынды “Фатиха” сүрәһе менән башлап ебәрҙе. Һуңынан сәхнә түренә байрамды ойоштороусыларҙың береһе, нәҫелдең абруйлы вәкиле Зинаф Зиннур улы Әхмәтшин күтәрелде.\n- Бөгөн оло йыйын. Туғандар, нәҫелдәр, яҡын ҡәрҙәштәр бергә йыйылып быуындарыбыҙҙы барлай- быҙ, киләсәгебеҙҙе күҙаллайбыҙ. Бөгөнгө көн тарихта ҡалырға тейеш. Нәҫелебеҙҙә тәүге тапҡыр оло йыйын үтә. Һәр ағастың тамыры булған кеүек, беҙҙең дә үҙ тамырыбыҙ бар. Ул, тарихи документтар буйынса, 1730 йылға барып тоташа. Унынсы быуын олатайыбыҙ Ураҙгилде донъяға килгән. Етенсе быуын олатайыбыҙ Әхмәтша иһә 1851 йылда тыуған. Шунан киткән дә инде Әхмәтша нәҫеле. Бөгөнгө йыйылыуыбыҙҙың төп сәбәбе - балаларыбыҙҙы бер- береһе менән яҡындан таныштырыу. Беҙ үҙ быуыныбыҙҙы беләбеҙ, ә балаларҙы танып етмәйбеҙ. Киләсәк быуын бер-береһен таныһын ине. Ә бит нәҫелебеҙ ныҡлы, тармаҡлы. Бөгөнгө көндә 680-гә яҡын кеше иҫәпләнәбеҙ. Пәйғәмбәребеҙ әйткән, кешенең бер көнө икенсеһенә оҡшарға тейеш түгел. Теләк шул - көндәрегеҙ береһенән-береһе яҡшыраҡ, яҡтыраҡ булһын, тик шатлыҡтар, иман килтерһен, күңелдәрегеҙ киң булһын. Бөгөнгө байрамыбыҙ ҡотло һәм мөбәрәк булһын, - тине ул, туғандарын тәбрикләп.\nОло йыйын үткәреү өсөн нәҫел ағасын да тергеҙергә тура килгән Харрас Әхмәтшин нәҫелдәренә. Архивта ете быуын ата-бабаларының исеме генә түгел, уларҙың ырыу- тамғалары ла табылған. Улар нигеҙендә ысынбарлыҡ асыҡланған. “Быға тиклем үҙебеҙҙе тамъяндар тип уйлай инек. Архивта һаҡланған документтар дөрөҫлөк индерҙе. Боронғо метрика китабында олатайыбыҙ үҙенең тамғаһы менән ырыуын яҙып үткән. Ҡоҙғон-ҡатай ырыуынан Һурпылар араһы вәкилдәре беҙ”, - тине байрамды ойоштороусы Наил Үзбәк улы Әхмәтшин.\nӘ нәҫел ағасын - шәжәрәне төҙөүгә Рафиҡ Үзбәк улы Әхмәтшин күп көс һалған. Архив материалдарында күп эҙләнергә тура килә уға.\n- Бөгөнгө көн тулҡынландырғыс, - ти шәжәрә төҙөүсе. - Нәҫел ағасын төҙөп, оло йыйын үткәрергә күп- тән йыйына инем. Теләгемде ағайҙарым да хуплап, күтәреп алды. Архив материалдарына нигеҙләнеп эшләнгән шәжәрәне 1730 йыл менән сикләйбеҙ. Харрас олатайға тиклем беҙҙең нәҫел Ураҙгилдин фамилияһын йөрөткән. Күреүебеҙсә, Ураҙгилденең улы Ниғмәтулла. Борон-борондан ошо ерҙәрҙә йәшәгәнбеҙ. Ҡулыбыҙға ҡорал тотоп, еребеҙҙе яҡларға ла тура килгән. Борон башҡорт өсөн шәжәрә байраҡ булған. Байраҡты һаҡлап йөрөткәнбеҙ. Шәжәрә сылбыры өҙөлөргә тейеш түгел. Уны нәҫелдең иң абруйлы кешеһе һаҡлап йөрөткән. Бөгөн, ниһайәт, уларҙың исемен ауыҙ тултырып әйтә алабыҙ. Был эште күмәкләп атҡарып сығыуыбыҙға шатмын һәм рәхмәтлемен. Беҙ ҙә нәҫелебеҙҙе барланыҡ, тамыр- ҙарыбыҙҙы нығыттыҡ. Ә йәш быуынға шәжәрәне үҫтерергә, байытырға ғына ҡала.\nНәҫел башлыҡтары - Зинаф, Әсҡәт, Наил Әхмәтшиндарға, Рамазан Әпҡәдировҡа, Ҡадир Маға- зовҡа, Төмән ҡунағы - Рәзифә Шәрәфетдиноваға һәм байрамды мәҙәни яҡтан биҙәүгә тос өлөш индергән Илнур Әхмәтшинға шәжәрәләр бүләк итте.\nСәскәме, ҡарағаймы, кеше булһынмы - барыһы ла тамыры ныҡ булғанда ғына ел-дауылдарға бирешмәй йәшәй ала. Был йәһәттән Әхмәтша нәҫелендә ғорурланырлыҡ шәхестәр барлығын беләбеҙ. Белем биреү, сәнғәт, башҡа тармаҡ өлкәһендә районда ла, республика кимәлендә лә киң билдәлеләр. Улар йәштәргә өлгө. Нәҫелдең һәр кешеһе абруйлы, һәр береһе ғаиләһе менән балалар үҫтереп, намыҫлы хеҙмәт итеп, илгә кәрәкле кешеләр булып йәшәйҙәр. Шуға ла сәхнә түренә бер- бер артлы күтәрелеп, үҙҙәре менән таныштыра торҙо, бүләктәрен бирә торҙо.\nОло йыйын алдынан нәҫел тағы ла тулыланды. Ғәзизә һәм Хәниф Әхмәтшиндар киленле булды. Яңы йәш ғаилә барлыҡҡа килде. Килендең төклө аяғы менән төшөүен, ошо ергә берегеп китеүен теләнеләр. Йәш килен менән кейәү Юлиә һәм Илдарҙың артабан да ата-олаталары нәҫелен дауам итәсәгенә һис кенә лә шикләнмәй улар.\nЙәндек буйы кискә тиклем йыр- моңдан, уйын-көлкөнән яңғырап торҙо. Балалар рәхәтләнеп төрлө уйындар уйнаны, ололар ҙур табын артында күп йылдар күрешмәгән туғандар менән аралашып һүҙҙәре бөтмәне. Хатта нәҫелде дауам итеүсе ике айлыҡ ҡына Камил да был көн үҙен тыныс тотто, баҫалҡылыҡ һаҡлағандай тойолдо.\nБиш йылдан йәнә оло йыйын ҡороп, тағы ла күберәк булып осрашырға һүҙ ҡуйышып таралышты Аҙналынан Һурпылар араһы Әхмәтша нәҫеле.\nРафиҡ Әхмәтшин фотоһы.


Был аҙнала республикала +26 градусҡаса йылыта // Йәмғиәт | новости башинформ.рф\n10:17, 18 июня 2019 Йәмғиәт\nБыл аҙнала республикала +26 градусҡаса йылыта Фото: Ксения Калинина\nӨФӨ, 2019 йыл, 18 июнь. /«Башинформ» мәғлүмәт агентлығы/.\nБашгидрометүҙәк синоптиктары төбәккә йылы көндәрҙең әйләнеп ҡайтыуы тураһында хәбәр итте. Белгестәрҙең мәғлүмәттәре буйынса, 20 июнгә Көньяҡ Уралға оҙаҡ көттөргән йәй килә. Кесаҙна көндөҙ һауа +26 градусҡаса йылына.\n«Төндә +7,+12, көндөҙ +21,+26 градусҡаса йылыта һәм аҙна аҙағына тиклем йылы һауа торошо һаҡлана. Урыны менән ҡыҫҡа ваҡытлы ямғыр яуыуы ихтимал», — тип белдерҙе синоптиктар.\n18 июндә Башҡортостанда айырым райондарҙа йәшен, көндөҙ елдең секундына 17 метрғаса көсәйеүе көтөлә.


Беләһеңме? | Йәншишмә\nВсе записи в категории 'Беләһеңме?'\nБөтә донъя – театр\nНаписал в 5 января 2019, 12:45\nЯпонияла кабуки театрына Окуни исемле ҡатын нигеҙ һала. Ундағы бөтә ролдәрҙе лә, хатта ҡатын-ҡыҙҙарҙы ла, ирҙәр уйнай. Окуни XVII быуатта ғибәҙәтханала хеҙмәт итә. Башта уның театрында тик ҡатын-ҡыҙ актёрҙар ғына була. Әммә тиҙҙән спектаклдәрҙә мөхит бик ирекле тойола башлағас, императорҙың бойороғо буйынса ҡатын-ҡыҙ ролдәрен йәш егеттәргә, аҙаҡ өлкән ирҙәргә алмаштырырға тура килә.\nДәрестәр – ҡала урамдарында\nНаписал в 31 августа 2018, 09:58\nБыл белем усағы Американың Колорадо штатында урынлашҡан. Унда уҡыу процесы бер нисә йылға һуҙылған мауыҡтырғыс мажараларҙы хәтерләтә. Математика, инглиз теле кеүек төп предметтар уҡытыла, әммә дәрестәр төрлө асыштар, экспедициялар рәүешендә уҙа.\nНаписал в 10 августа 2018, 10:55\nАрхaнгел районындағы Атыш шарлауығы. Ул Ләмәҙ йылғаһының уң ярында урынлашҡан. Бейеклеге – 4 метрҙан ашыу, киңлеге 6 метрға етә. Ә тәрәнлеге 10 метрҙан да юғары. Бындай шарлауыҡ – Башҡортостанда бик һирәк осрай торған тәбиғи һәйкәл. Кавказдағы шарлауыҡтарҙан үҙенең текә бағана яһауы менән айырылып тора. Архангелдан көньяҡтараҡ Асҡын мәмерйәһе лә бар. Унда һәр саҡ һыуыҡ. Мәмерйәнең …\nContinue reading ‘Башҡортостандың тәбиғәт ҡомартҡылары’ »\nХәтер өсөн иң шәп дауа\nНаписал в 11 августа 2017, 10:11\nИртәнге аш менән бергә бер-ике алма ашап йәки уның һутын эсеп ҡуйыу яҡшы булыр. Ни өсөнмө? Баш мейеһендәге хәтерҙе юйыусы күҙәнәктәрҙе юҡҡа сығарыуға булышлыҡ итә икән. Массачусетс штатындағы институттың фәнни хеҙмәткәрҙәре ошондай һығымтаға килгән.\nНаписал в 11 августа 2017, 10:10\nБолоттарға ҡараһаң, улар еңел генә һымаҡ тойола, шулаймы? Ысынбарлыҡта улай түгел икән. Ғалимдар бер өйкөм болоттоң уртаса ауырлығын иҫәпләп сығарған. Ул 500 мең килограмм тәшкил иткән. Нисек һанап сығарғандармы? Ғәҙәти болоттоң тығыҙлығын, күләмен асыҡлап, уны бер-береһенә ҡабатлағандар.\nҺыйырҙар ҙа моң ярата\nНаписал в 12 мая 2017, 00:15\nЙыр тыңларға бик яратам. Өйҙәгеләр йоҡлаһа ла, таң менән радиомды ҡабыҙып ҡуям. Ашарға бешергәндә, кер йыуғанда ла, өй йыйыштырғанда ла дәртле көйҙәрҙән айырылмайым. Кәйефем күтәрелеп, ҡанатланып, бер аҙ хисләнеп тә китәм, тауҙар аҡтарырлыҡ эштәр башҡараһы килә башлай.\nЙөҙөүсе һәм мәмерйәләге мәктәптәр\nНаписал в 21 апреля 2017, 10:46\nКамбоджала Кампонг-Луонг ауылындағы йөҙөүсе белем усағы һыу өҫтөндә урынлашҡан. Бында йәшәүселәрҙе был һис аптыратмай, ғәҙәти күренеш, тип ҡарайҙар. Уҡырға балалар кәмәгә оҡшаған тастарҙа килә. Белем алыусылар һаны күп түгел, 60 ҡына. Йөҙөүсе мәктәпте күрергә тип, туристар ҙа йыш була.\nМөгөҙө менән дауалаясаҡтар\nНаписал в 10 марта 2017, 11:36\nБорай районында яңыраҡ «Толпар» һунарсылыҡ хужалығы асылды. Ул хайуандарҙы браконьерҙарҙан һаҡлау өсөн махсус рәүештә төҙөлгән. Бында эшләгән хеҙмәткәрҙәр күптән түгел Федя исемле айыу балаһын яуыз ниәтле кешеләрҙән аралап алып ҡалған. Хәҙер ул үҙен хужалыҡтың тулы ағзаһы итеп тоя.\nНаписал в 13 января 2017, 10:19\nБалалар миҫалды cискәндә бармаҡ менән иҫәпләй башлаһа, атай-әсәйҙәр һәм ҡайһы бер уҡытыусылар тыя. Эстән уйлап эшлә, тиҙәр. Бармаҡ менән иҫәпләүсенән көлөүселәр ҙә бар. Ә бының бер насарлығы ла юҡ. Ғалимдар хатта бармаҡ менән миҫал сисеүҙе хуплай ҙа. Былай эш итеү туранан-тура мейе менән бәйләнгән икән. Баҡһаң, кеше бармаҡтарын эшкә екмәгәндә лә, мәсьәлә сискәндә мейеһенең бармаҡтар …\nContinue reading ‘Бармаҡ менән иҫәпләү’ »


Атай нигеҙе » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Атай нигеҙе\nАтай нигеҙе 31.03.2015 // Йәмғиәт\nЕңел машина Ағиҙел күперен үтте лә тиҙлеген кәметә төштө. Рулдә ултырған сал сәсле уҙаман уң яҡ ишектең тышындағы көҙгөгә күҙ һалды. Тыуған яҡтарына ҡайтырға ашҡынған һайын Ағиҙелдең бейек ярындағы Салауат һәйкәленә ана шулай һоҡланып баҡмай ҡалғаны юҡ уның. Яңынан осрашҡанға тиклем барыбыҙ ҙа иҫән-һау йәшәйек, донъялар имен торһон, тормоштарыбыҙ һил булһын тип, күңеленән генә батырға өндәшә, изге теләктәр теләй ул. Ә ярһыу баҡыр арғымағына атланған егерме ике йәшлек баһадир, ҡамсы тотҡан уң ҡулын юғары күтәреп, сабып барған ыңғайға уға ла хәйерле юл теләй кеүек. Башҡаларға нисектер, ә Марат Талғат улына гелән шулай тойола.\nЙыш ҡына бына ошондай татлы хис-тойғо кисерә ул тыуған яҡтарына, Оло Көйөргәҙе буйҙарына, ҡайтырға сыҡҡанында. Бындай бәхетле мәлдәрҙән, ихтимал, башҡа юлсылар ҙа мәхрүм түгелдер. Улар ҙа тыуған яҡтарына юлланғанда үҙҙәрен бик тә бәхетле тоялыр. Ә бына Марат Аҙнабаев икеләтә бәхетле!\nТыуған яҡтары менән бәйләнеште һис кенә лә өҙгәне юҡ. Яҙмыш уны Ер шарының ҡайһы ғына ҡитғаһына, иленә, ҡалаһына, быға тиклем ул күрмәгән, белмәгән ер-һыуҙарына илтһә лә, тыуған тупрағынан, туған халҡынан айырылғаны юҡ. Шунан да ҙурыраҡ бәхет бармы икән тағы? Уның ниҙәр уйлап, ниҙәр кисергәнен һиҙгән һымаҡ, радиоалғыстан күренекле башҡорт шағирәһе Кәтибә Кинйәбулатованың шиғырына яҙылған йыр ағылды:\nАҡһыл-йәшел тулҡын ҡаға…\nИҫең китер, ҡарап торһаң,\nАрыш үҫә ап-аҡ сәсле.\nӘйтерһең дә, кинәнәләр…\nӘйткән төҫлө ергә ятып:\n“Бындай оло хөрмәтеңә,\nТыуған ерем, рәхмәт һиңә!”\nҒүмере буйы рәхмәтле Марат Талғат улы Башҡортостанына, уның бер өлөшө, бер төбәге булған тыуған төйәге Оло Көйөргәҙе буйҙарына.\nЕңел машина Өфө – Ырымбур юлынан әкрен генә елдереүен белә. Әйтерһең, ул да баҫыу киңлектәрен, урман-болонлоҡтарҙы күҙәтеп, бергә шатлыҡ-ҡыуаныстар кисерә. Әле ул боронғо Табын иләүе ерҙәренән бара. Боронғо тип ни, табындарҙың, башҡа башҡорт ҡәбиләләре кеүек үк, әле лә үҙ ерендә, үҙ Ватанында йәшәп ятҡан көндәре. Был тарафтар – милләттәштәребеҙ араһынан үҫеп сыҡҡан мәшһүр башҡорт мәғрифәтсе-шағиры һәм ғалимы Мөхәммәтсәлим Өмөтбаевтың тыуған яғы, әхирәттә ятҡан ере, изге тупрағы.\nБеҙҙе Йомран иле, тиҙәр,\nАғиҙелдең буйы, тиҙәр.\nБеҙҙең дә бар гүзәл ерҙәр,\nҠолаҡ тот, тыңла беҙҙәрҙән, –\nтип яҙғаны булыр уның. Мараттың күңеленә уның шундай хикмәтле һүҙҙәре бигерәк тә ныҡ яғылып ҡалған: «Аҫаба башҡортҡа өс нәмә мотлаҡ: беренсеһе – үҙеңдең сығышыңды, йәғни үҙ ырыуыңды өйрәнеү, икенсеһе – йондоҙҙарҙы исемләп аңлатыу һәм өсөнсөһө… риүәйәттәрҙе һәм өләңдәрҙе белеү». Марат был яҡлап йәштән ҡыҙыҡһыныусан, рухлы егет булды. Ир аҫылы, ил ағаһы ҡатарына ингәс тә халҡының, зат-ырыуының тарихи тамырҙарына ҡарата булған һөйөүе, ғорурлығы, милли рухы һүрелмәне уның, киреһенсә, утын өҫтәгән һайын нығыраҡ дөрләп янған усаҡты хәтерләтте.\nМарат Аҙнабаев атлы был уҙаман – күп һанлы, күп тармаҡлы Ҡыпсаҡ ҡәбиләһенең Һыуын-Ҡыпсаҡ ырыуы башҡорто. Исеме башҡорт халыҡ тарихына инеп ҡалған Мешәүле Ҡарағужаҡ тоҡомонан. Уның атаһының, Талғат Әхмәтғәлим улының, барлыҡ ғүмере тиерлек Оло Көйөргәҙе буйында, “Искра” хужалығы ерҙәрендә үтте.\nЯҡшымбәт Көйөргәҙе районының Ырымбур далалары менән сикләшкән ерендә урынлашҡан. Уның барлыҡҡа килеү тарихы тураһында легендалар ҙа ижад ителгән, халҡының шәжәрәһе лә һаҡланған. Ауылды күп һанлы Ҡыпсаҡ ҡәбиләһенең Һыуын-Ҡыпсаҡ ырыуынан Яҡшымбәт атлы олатайыбыҙ нигеҙләгән, тип бара ололар. Ул Туҡ-Соран яҡтарынан килгән. Марат Талғат улы – бына шул нәҫелдән. Атаһы бөтә ғүмерен колхоз төҙөүгә, ауыл тормошон тамырынан үҙгәртеп ҡороуға бирҙе. Ул тәү башлап тәпәй баҫҡан тыуған ерендә икмәк тәмен татыны, бәрәкәтле лә, һутлы ла сөм-ҡара дала тупрағында уны үҙе үҫтерергә, үҙе игергә өйрәнде. Талғат ағай ғаилә бәхетен дә әллә ҡайҙан, ситтән эҙләмәне: 1934 йылда Хупъямал исемле етем ҡыҙға үҙенә кейәүгә сығырға тәҡдим яһаны. Оҙаҡ та тормай, ике йәш йөрәк, 8 Март байрамына тура килтереп, ауыл клубында комсомол туйы үткәрҙе. Уларға ата-әсәләре, ауыл Советы, колхоз етәкселәре, туған-тыумасалары йылы ҡотлау һүҙҙәре әйтте, ғаилә бәхете теләне.\nТалғат ағай менән Хупъямал апай, ғүмер буйы мөхәббәттәренә тоғро ҡалып, береһенән-береһе һөйкөмлө балалар үҫтерҙе, тамаҡтарын туйҙырып, өҫ-баштарын бөтәйтеү менән генә сикләнеп ҡалмайынса, тейешле тәрбиәһен дә, белемен дә бирергә тырышты улар улдары менән ҡыҙҙарына. Балалары ла үҙҙәренә ҡарата ышанысты аҡланы: бөтәһе лә юғары белем алды, башлы-күҙле булды. Өлкән улдары Марат – медицина фәндәре докторы, профессор, академик, икенсе улы Румил – һөнәре буйынса инженер, йәмәғәт эшмәкәре, ҡыҙҙары Рәйсә – уҡытыусы, Хәмисә – врач-педиатр.\nМашина убалы-далалы ерҙәрҙән тыуған яҡтарға яҡынлашҡандан-яҡынлаша. Ҡарауыл тауынан төшә башлауға Оло Көйөргәҙе буйына теҙелешеп ултырған ауылдар күҙгә ташлана. Ана, Яҡшымбәттең мәсет манараһы алыҫтан уҡ күренә. Был яҡтарҙың һәр урыны тигәндәй, һәр сәскә-үләне, йәнлек, ҡош-ҡорто уға бала сағынан яҡшы таныш. Кеше олоғайған һайын, уны тыуған ере, тыуған тупрағы үҙенә нығыраҡ тарта, тиҙәр. Шулайҙыр. Марат Аҙнабаев та тормошоноң асылын баш ҡала менән бер рәттән тыуған ауылынан башҡа күҙ алдына ла килтерә алмай, сөнки бында уның ата-бабаларының 300 йыллыҡ тарихы бар, уны үҫтергән, кеше иткән атаһының нигеҙе бар, хатта ул үҫкән урам да бөгөн атаһы Талғат Аҙнабаевтың исемен йөрөтә. Марат ағай һуңғы йылдарҙа атаһының нигеҙендә бына тигән ҡарағай буранан өй һалдыртты, хәҙер унда бер туған апаһы йәшәй, ә үҙе ғаиләһе, туғандары менән бында йыш ҡайтып йөрөй. Был йортҡа, тыуған ауылына шатлыҡ-ҡыуаныс, һағыныу тойғолары менән ҡайта ул. Атаһы төҙөшкән, оҙаҡ йылдар етәкселек иткән “Искра” ауыл хужалығы етештереү кооперативы (элекке колхоз) – районда иң алдынғыларҙан. Яҡташтары ла башҡа яҡтар менән сағыштырғанда бында күпкә яҡшыраҡ йәшәй. Ауыл да йылдан-йыл ҙурая, күркәмләнә бара. Марат Талғат улы, ауылдаштарының был уңыштарын күреп, ҡыуанып бөтә алмай. Үҙе лә уларға ҡулынан килгәнсә ярҙам итергә тырыша. Мәҫәлән, Яҡшымбәттә үҙ аҡсаһына балалар музыка мәктәбе астырҙы, был яңы уҡыу йортон музыка ҡоралдары менән тәьмин итте.\nЫсынлап та, тотош донъяға билдәле офтальмолог, Башҡортостандың Фәндәр академияһы ағзаһы булыуы өҫтөнә уның төрлө яҡлы эшмәкәрлек һөҙөмтәләрен һанап бөтөрөрлөк түгел. Марат Аҙнабаев атлы ысын ир-уҙаман, аҡһаҡал айырыуса үҙ халҡының социаль-иҡтисади һәм демографик үҫеше, уның сәләмәтлеген, генофондын һаҡлау, туған телде өйрәнеү, этносты йәшәтеүҙә Хөкүмәттең һәм дәүләтселектең бурыстары мәсьәләләренә тыныс ҡына ҡарай алмай. Улар һәр саҡ – ғалимдың иғтибар үҙәгендә. Ә уның ғилми эшмәкәрлеге, ойоштороу һәләте алдында, таң ҡалып, баш эймәй булдыра алмайһың. Фән менән шөғөлләнеүҙән тыш, бындай эштәргә батырсылыҡ итеү өсөн дә талант, йөрәк кәрәк бит әле!\nМарат Талғат улының офтальмология өлкәһендәге асыш-ҡаҙаныштарын сит илдәрҙә лә яҡшы беләләр һәм медицина практикаһында киң ҡулланалар. Шуға бәйле уны төрлө илдәргә ғилми-ғәмәли конференция, симпозиумдарға саҡырыуҙары бер уның өсөн генә түгел, республикабыҙ халҡы өсөн дә үҙенә күрә бер ғорурлыҡҡа әүерелде. Марат Талғат улы ҡайһы ғына тарафтарҙа эш буйынса йөрөһә лә, уның күпселек юлы Ер шарының бер нөктәһенә – тыуған ауылы Яҡшымбәттәге атай нигеҙенә – әйләнеп ҡайта. Бында уны олоһо ла, кесеһе лә яҡшы белә, ихтирам итә. Шунан да ҙурыраҡ бәхет бармы икән ул донъяла? Юҡтыр. Тыуған ауылына ҡайтҡан һайын Марат Аҙнабаев яңы дәрт-көс, илһам алып китә баш ҡалаға.\nБына әле лә уны ауылдаштары яҡты йөҙ, йылы һүҙ менән ҡаршы алды. Мәҙәниәт йорто алдына әллә күпме кеше йыйылған. Сөнки Марат Аҙнабаев бөгөн бабаһы Мешәүле Ҡарағужаҡ кенәзгә үҙ аҡсаһына яһатҡан һәйкәлде тантаналы асыу сараһына ҡайтты.\nБатырхан от 31.03.2015, 16:05\nҠайһылай матур яҙылған,уҡыуы рәхәт ! Марат Аҙнабаев тураһында күп яҙалар, ләкин быныһы башҡа мәҡәләләрҙән бер - ике башҡа юғарыраҡ кимәлдә ( минең ҡарашҡа). Рәхмәт !


Луиза ЗАКИРЙӘНОВА: «Камиллыҡтың юҡтыр сиктәре»\n1 Февраль 2011, 14:27\nМин – Әйле ырыуынанмын. Халҡымдың ғорурлығына, илемдең матурлығына, телемдең байлығына һоҡланып йәшәгән ҡыҙмын. Тыуып үҫкән яғым – йәмле Мәсетле районы. Әле Мифтахетдин Аҡмулла исемендәге Башҡорт дәүләт педагогия университетының башҡорт филологияһы факультетының инглиз бүлегендә III курста белем алам. Уҡытыусы булып, киләсәк быуынды әҙәпле, үҙ халҡыбыҙҙы, илебеҙҙе данларлыҡ шәхестәр итеп тәрбиәләү – бала саҡ хыялым.Башҡорт әҙәбиәтен бик яратам. Бигерәк тә Вафа Әхмәҙиевтың, Рәйес Түләктең ижадын яҡын күрәм. Улар яҙған һәр әҫәрҙе күңел аша үткәреп, төплө анализ яһарға тырышам. Шулай уҡ башҡорт халҡының легендаларын, риүәйәттәрен, әкиәттәрен яратып уҡыйым. Рәшит Шәкүр, Әхмәт Сөләймәнов, Зәки Әлибаев һымаҡ уҡытыусыларҙа әҙәбиәт, фольклор серҙәрен өйрәнеүем менән ғорурланам.Бала саҡтан башҡорт бейеүҙәренә ғашиҡмын. Шул һөйөүем иҫ китмәле бейеүсе Гүзәл Исламғолова етәкләгән «Гүзәл» ансамбленә алып килде. Шулай уҡ халҡымдың йырҙарын, ҡурай моңон яратып тыңлайым. Мандолинала, ҡумыҙҙа уйнайым. Мандолинала әсәйем уйнарға өйрәтһә, ҡумыҙҙа уйнау серҙәрен райондашым, данлыҡлы ҡумыҙсы Миңлеғәфүр Зәйнетдиновтан үҙләштерәм.Камиллыҡтың юҡтыр сиктәре, тип, һәр тыуыр таңға шатланып, рухи иркенлеккә ынтылып, илемә кәрәкле кеше булып йәшәргә тырышам.\nМин – Әйле ырыуынанмын. Халҡымдың ғорурлығына, илемдең матурлығына, телемдең байлығына һоҡланып йәшәгән ҡыҙмын. Тыуып үҫкән яғым – йәмле Мәсетле районы. Әле Мифтахетдин Аҡмулла исемендәге Башҡорт дәүләт педагогия университетының башҡорт филологияһы факультетының инглиз бүлегендә III курста белем алам. Уҡытыусы булып, киләсәк быуынды әҙәпле, үҙ халҡыбыҙҙы, илебеҙҙе данларлыҡ шәхестәр итеп тәрбиәләү – бала саҡ хыялым.\nБашҡорт әҙәбиәтен бик яратам. Бигерәк тә Вафа Әхмәҙиевтың, Рәйес Түләктең ижадын яҡын күрәм. Улар яҙған һәр әҫәрҙе күңел аша үткәреп, төплө анализ яһарға тырышам. Шулай уҡ башҡорт халҡының легендаларын, риүәйәттәрен, әкиәттәрен яратып уҡыйым. Рәшит Шәкүр, Әхмәт Сөләймәнов, Зәки Әлибаев һымаҡ уҡытыусыларҙа әҙәбиәт, фольклор серҙәрен өйрәнеүем менән ғорурланам.\nБала саҡтан башҡорт бейеүҙәренә ғашиҡмын. Шул һөйөүем иҫ китмәле бейеүсе Гүзәл Исламғолова етәкләгән «Гүзәл» ансамбленә алып килде. Шулай уҡ халҡымдың йырҙарын, ҡурай моңон яратып тыңлайым. Мандолинала, ҡумыҙҙа уйнайым. Мандолинала әсәйем уйнарға өйрәтһә, ҡумыҙҙа уйнау серҙәрен райондашым, данлыҡлы ҡумыҙсы Миңлеғәфүр Зәйнетдиновтан үҙләштерәм.\nКамиллыҡтың юҡтыр сиктәре, тип, һәр тыуыр таңға шатланып, рухи иркенлеккә ынтылып, илемә кәрәкле кеше булып йәшәргә тырышам.


Сентябрь 2020 — Мәрйәм Бураҡаева сайты\nМәктәптә уҡытыусылар һеҙҙе уҡырға, яҙырға, хисапларға өйрәтә. Шулай уҡ үҙеңде нисек тоторға, нисек һөйләшергә, ҡайһылайыраҡ итеп бәхәс-әңгәмә ҡорорға, матур кейенергә, зауыҡ менән биҙәнергә, һаулыҡты нисек һаҡларға һәм тағы бихисап һөнәрҙәргә өйрәнерһегеҙ.\nКеше нисек йәшәргә кәрәклеген үҙе уйлап сығармай. Был һабаҡ беҙгә быуындан-быуынға, быуаттан-быуатҡа өлкәндәрҙең өгөт-нәсихәте, китаптар, дәреслектәр аша бирелә. Ә боронғо заманда был тәрбиә әкиәт, риүәйәт, мәҡәл аша телдән-телгә күсә килгән.\nЧитать далее «Нимә ул тормош һабаҡтары»\nЯҙыусы, педагог һәм журналист Мәрйәм Бураҡаеваның мемуар-эссе жанрында яҙылған был китабы ете бүлектән тора. Автор аң, рух, ғәм, ырыҫ, моң, аҡыл һәм ҡот — бына ошо ете изге төшөнсәне йәшәүенең асылы итә алған кеше генә арғымаҡты — үткәндәр аманатына тоғролоҡто һәм яҡты киләсәккә ынтылышты кәүҙәләндереүсе мифологик йән эйәһен эйәрләй алыр, тигән фекер уткәрә.\nЧитать далее «АРҒЫМАҠ»


"Башҡортостан энциклопедияһы"нда Рәшит Ғәзиз улы Баҙыҡов тураһында, ул онколог, медицина фәндәре докторы, Башҡортостандың һәм Рәсәйҙең атҡаҙанған врачы, Республика клиник онкология диспансерында эшләй, тип яҙылған. Тик унда Р.Ғ. Баҙыҡов Өфө ҡалаһының Почетлы гражданы булыуы тураһында телгә алынмаған. Тиҙҙән (1932 йылдың 20 июлендә тыуған) тыуған көнөн билдәләйәсәк Баҙыҡовтың тулы образын биреп ҡарайыҡ.\nРеспублика клиник онкология диспансерының торакаль онкология бүлексәһе мөдире Рәшит Ғәзиз улы Баҙыҡовҡа "Өфөнөң Почетлы гражданы" исеме 1994 йылда һаулыҡ һаҡлау өлкәһендәге ғәмәли һәм ғилми эшмәкәрлектәге ҡаҙаныштары һәм ҡала халҡының һаулығын һаҡлауға индергән шәхси өлөшө өсөн бирелә. Ул сығышы менән Саҡмағош районынан.\n- Хирург булырға мин ул йылдарҙа сик буйы ғәскәрҙәрендә офицер булып хеҙмәт иткән һәм киң аң-белем даирәһенә эйә булған Әғзәм абзыйым арҡаһында ҡарар иттем. Был фекерҙе уҡытыусым, мәктәп директоры Һаҙый Муса улы Исхаҡов та яҡланы.\n- Ҡасан үҙегеҙҙе врач итеп тойҙоғоҙ?\n- Йүнәлтмә буйынса мине хирург итеп ебәргән Ҡандра участка дауаханаһында. Бер ваҡыт мине төн уртаһында уяттылар - йөклө ҡатын ауыр хәлдә. Төп хирург ҡайҙалыр киткәйне, акушер-гинеколог операция яһамай. Бөтә яуаплылыҡ бер генә йыл стажы булған миңә йөкмәтелде. Ғүмеремдә тәүге тапҡыр кесарев киҫеше яһаным. Ҡатындың игеҙәк балаһы булыуын күргәс, минең ғәжәпләнеүемде белһәгеҙ... Көтөлмәгән хәлдән шыбыр тиргә баттым. Әммә операция әсә өсөн дә, ике сабый өсөн дә, ҡанаты нығынмаған белгес - минең өсөн дә уңышлы үтте. Бына шунда мин үҙ ҡулдарымды, уларҙа ниндәйҙер бер энергия барлығын тойҙом.\n- Хирург-онколог. Үҙегеҙгә яҙмышты ирекле һайланығыҙмы?\n- Тормош алдан билдәләнгән һыҙыҡ буйынса бармай бит ул. Ауылда өс йыл эшләгәс, мин Ҡазан дәүләт врачтарҙың белемен камиллаштырыу институтына хирургия буйынса биш айлыҡ махсуслашыу курсына барҙым. Клиникала дежур итеүҙәр, тәжрибәле белгестәр үткәргән операцияларҙа ассистент булыу мөмкинлеге мине шул тиклем мауыҡтырҙы һәм мин тағы бер айға ҡалырға ҡарар иттем. Бына шул хәл иткес төп ваҡиға булды ла. Ысын хирург мәктәбе үттем, күп операцияларҙы үҙләштерҙем. Тап шул саҡта унда күренекле хирург-онкологтар, профессорҙар Ю.А. Ратнер менән М.С. Сигал операция яһаны. Яҙмыш улар менән осраштырмаһа, һуңынан мин Башҡортостан медицина институтының дөйөм хирургия кафедраһы ҡарамағындағы ике йыллыҡ клиник ординатураһына барыр инем микән...\nОрдинатуранан һуң Республика онкодиспансерының ул саҡтағы баш врачы, БАССР-ҙың атҡаҙанған врачы Нәсибулла Абдулла улы Абдуллин миңә үҙендә ҡалырға тәҡдим итте. Бында мин 1962 йылдан алып эшләйем.\n40 йыл эшләү осоронда 10 меңгә яҡын төрлө операциялар яһаным. Операциялар 10-ар сәғәткә һуҙылған ауыр, хатта бик ауыр көндәр булды. Операция өҫтәле артында шул тиклем ваҡыт арҡаңды ла бөкмәй тороу өсөн көс кәрәк. Ҙур физик көсөргәнеш. Иғтибарыңды, тәжрибәңде тулыһынса туплау. Беҙҙең һөнәр кешеләренән ни тиклем күп талап ителеүенә мин күп тапҡырҙар инандым. Һәр операция - ул тәүәккәллек, ауырыу өсөн ҙур яуаплылыҡ.\nҮҙемә килгәндә, ҡурылдайға пластик операция - минең ғорурлығым. Тәүге тапҡыр мин уны үҙебеҙҙә 1968 йылда яһаным. Был ысул һау үпкә туҡымаһының бер өлөшөн һаҡлап алып ҡалырға ярҙам итә. Бөгөн ул боғарлаҡта ла ҡулланыла. Академик Богуштың ысулын да (заманында ул халыҡ шағиры Мостай Кәримдең ғүмерен һаҡлап алып ҡалған) тәүҙә беҙ эләктереп алдыҡ.\n- Медицинала шулай оҙаҡ эшләүегеҙҙе нимә менән аңлатаһығыҙ?\n- Физик яҡтан, Аллаға шөкөр, зарланмайым. Бының менән ата-әсәйемә, тәбиғәткә һәм физик хеҙмәткә бурыслымын. Туғыҙ йәштән колхозда эшләнем, әсәйемә йортта ярҙам иттем. Физик эште әле лә ихтирам итәм, тик ятыуҙы бер ваҡытта ла аңламаным. Минең өсөн ял - ул эшмәкәрлекте алмаштырыу: баҡса, һунар, ауыл эше. Бесән сабырға, балыҡ тоторға яратам, тик ваҡыт ҡына етмәй.\nБеҙ Рәшит Ғәзиз улы тураһында хикәйәне уға Өфө ҡалаһының Почетлы гражданы исеме бирелеүе тураһында һөйләүҙән башлағайныҡ. Ул үҙе был исемгә нисек ҡарай һәм ҡала халҡына нимә теләр ине?\n- Өфөлә мин 50-се йылдан. Мин килгәндә онкология диспансеры бер бүлексәнән генә тора ине, хәҙер ул ҙур дауалау учреждениеһы. Былар барыһы ла минең күҙ алдымда барҙы. Ҡайҙа ғына йөрөһәм дә, һәр ваҡыт Өфөнө башҡа ҡалалар менән сағыштырам һәм, баш ҡалабыҙ бик матур, тигән һығымта яһайым. Шуға күрә лә ошонда йәшәүем менән ғорурланам. Әммә ҡала үҫә, халҡы күбәйә барған һайын урамдарҙа хәрәкәт көсөргәнеше лә арта. Ҡалабыҙ күркәм, таҙа булыуын, экологик шарттар имен булыуын теләйем. Билдәле булыуынса, таҙалыҡ - ул һаулыҡ нигеҙе бит. Ә сәләмәт булыу - үҙе бәхет.


15 мая 2019 — 14:44 ГТРК «Башкортостан»\nФранцияла “һары жилеттарҙың” сираттағы акцияһы тыныс шарттарҙа үткән. Полиция менән бәрелештәр теркәлмәгән, тип хәбәр итә Раше Тудей телеканалы. Париждың үҙәк райондарында ҡаршылыҡ акциялары үткәреү ҡәтғи тыйылған.\nҠырғыҙстанда нефть базаһында сыҡҡан янғын сәбәптәрен тикшереү дауам итә. Джалал-Абад өлкәһендә ҡара ҡуйын төтөн аҫтында ҡалған 2 мең кеше имен урындарға күсерелгән, ут менән көрәшкә республиканың граждандарҙы һаҡлау хеҙмәте йәлеп ителгән.\nҠырым ярҙарында бынан 100 йыл элек батҡан “Генерал Коцебу” пароходына махсус экспедиция ойошторолған. Унда ҡатнашыусылар Иван Айвазовский картиналарына юлыҡҡан. Судно ярҙан 12 саҡырым алыҫлыҡта 40 метр тәрәнлектә ята.\nБагам утрауҙарында йәшәүселәр өсөн килем сығанағына әйләнгән сусҡаларға ҡарата ҡаты мөғәләмә итеү осраҡтары йышайған. Хайуандарҙы һаҡлаусылар ошо йәһәттән ҙур борсолоу белдергән. Һуңғы йылдарҙа сусҡалар утрауына сәйәхәт ҡылырға теләүселәр ҡырҡа артҡан. Туристар был хайуандарҙы ашатыу өсөн генә түгел, хатта фотоға төшөү өсөн махсус ошо утрауға килә икән.


10:55, 27 декабрь 2021 версияһы\n691 байт өҫтәлгән , 4 месяца назад\n10:47, 27 декабрь 2021 версияһы (төҙәтеү)\n("Ҡатнашыусы:Sherbn мәҡәләлә икенсел сығанаҡҡа һылтанмалар кәрәк. Әгәр икенсел сығанаҡҡа нигеҙләнеү булмаһа, мәҡәлә оригинал тикшереү тип баһалана. Әле ҡалыпты ҡуйып торҙом, һылтанмалар булһа, алып ташларбыҙ. Быға тиклем башҡа хеҙмәттәр буйын..." исемле яңы бит булдырылған)\n10:55, 27 декабрь 2021 версияһы (төҙәтеү) (кире алырға)\n[[Ҡатнашыусы:Sherbn]] мәҡәләлә икенсел сығанаҡҡа һылтанмалар кәрәк. Әгәр икенсел сығанаҡҡа нигеҙләнеү булмаһа, мәҡәлә оригинал тикшереү тип баһалана. Әле ҡалыпты ҡуйып торҙом, һылтанмалар булһа, алып ташларбыҙ. Быға тиклем башҡа хеҙмәттәр буйынса яҙған мәҡәләләрегеҙҙе лә тикшереп сығығыҙ, әле уларға ҡалып ҡуйманым. Һорауҙар, аңлашымаған урындар булһа - яҙығыҙ. --[[Ҡатнашыусы:З. ӘЙЛЕ|З. ӘЙЛЕ]] ([[Ҡатнашыусы менән һөйләшеү:З. ӘЙЛЕ|әңгәмә]]) 10:47, 27 декабрь 2021 (UTC)\n* Рәхмәт,ҙур эш башлағанһығыҙ.Был эш беҙгә бик кәрәк ине урынына шулмы ярҙамығыҙ? Был мәҡәләләр бер минеке генә түгел, уларҙы яҙып, мин үҙем өсөн әллә ниндәй бол да эшләмәйем. уларҙы мең этлек менән яҙып ултырам. Материал өҫтәп ебәрһәгеҙ, бына булыр ине дөйөм эш. Оялмаһағыҙ, алып ташлатып ҡарағыҙ.--[[Ҡатнашыусы:Sherbn|Sherbn]] ([[Ҡатнашыусы менән һөйләшеү:Sherbn|әңгәмә]]) 10:55, 27 декабрь 2021 (UTC)\nhttps://ba.wikipedia.org/wiki/Махсус:Сравнение_версий/1103520 ҡабул ителгән


Константин Толкачёв балалар пособиеһының күпмегә артасағын аңлатты // Сәйәсәт | новости башинформ.рф\nКонстантин Толкачёв балалар пособиеһының күпмегә артасағын аңлатты\n16:53, 17 октября 2017 Сәйәсәт\nТөбәк парламенты спикеры Константин Толкачёв сабыйға айлыҡ пособиеның күпмегә артасағын аңлатты. Башҡортостанда ошо социаль түләүҙәр төрөн бер ярым тапҡырҙан ашыуға арттыралар. Республика хөкүмәте төбәк ҡануниәтенә тейешле үҙгәрештәрҙе парламентарийҙарға ҡарауға тәҡдим итә.\n«Закон проекты йән башына уртаса килеме Башҡортостанда бала өсөн билдәләнгән йәшәү минимумы дәүмәленән артмаған балалы ғаиләләрҙең йәшәү сифатын яҡшыртыу маҡсатында әҙерләнгән, — тине Константин Толкачёв. — Шул рәүешле беҙ граждандарҙың бындай категорияһына социаль ярҙамдың һөҙөмтәлелеген күтәрергә иҫәп тотабыҙ. Пособиеның суммаһы уға хоҡуҡтары булғандарҙың һәммәһе өсөн пропорциональ арттырыу ҡаралған. Улар ғаиләнең социаль статусына ҡарап билдәләнә. Мәҫәлән, яңғыҙ әсәнең, хәрби хеҙмәткәрҙең балаһына, ата-әсәһе алимент түләүҙән ҡасып йөрөгән балаға пособие күләме ябай ғаиләләрҙәге балаларға ҡарағанда күберәк».\nБашланғыс сабыйға айлыҡ пособиеның нигеҙ итеп алынған күләмен 58,4 процентҡа арттырыуҙы күҙ уңында тота. Ул 27 октябрҙә пленар ултырышта ҡараласаҡ. Шуның менән бергә пособиены закон ҡабул ителгән осраҡта уның үҙ көсөнә ингән ваҡытынан түгел, ә ағымдағы йылдың 1 сентябренән арттырыу ҡаралған.\nТеги: социаль яҡлау, балалар пособиеһы


«Ағиҙел»дең еңеүенән һуң Өфө ҡатын-ҡыҙҙар араһында хоккей буйынса донъя чемпионатын ҡабул итә ала // Спорт | новости башинформ.рф\n14:00, 25 апреля 2018 Спорт\nФото: «Салауат Юлаев» хоккей клубы сайты\n«Ағиҙел»дең еңеүенән һуң Өфө ҡатын-ҡыҙҙар араһында хоккей буйынса донъя чемпионатын ҡабул итә ала Фото: «Салауат Юлаев» хоккей клубы сайты\nӨФӨ, 2018 йыл, 25 апрель. /«Башинформ» мәғлүмәт агентлығы, Наталья Овчарук/.\n«Ағиҙел» хоккейсыларының Рәсәй чемпионатында еңеүе Башҡортостандың баш ҡалаһына 2021 йәки 2023 йылда ҡатын-ҡыҙҙар араһында хоккей буйынса донъя чемпионатын ҡабул итергә мөмкинлек бирәсәк. Ошо хаҡта ТАСС агентлығына Өфө клубының спорт директоры Александр Семак белдерҙе.\n«Рене Фазель уны былтыр йондоҙҙар матчына килгән саҡта республика етәкселеге менән тикшерҙе. Халыҡ-ара хоккей федерацияһы (IIHF) беҙҙең ғаризаны хупларға тейеш тип уйлайым. «Ағиҙел»дең еңеүе Өфөгә донъя чемпионатын уҙғарыу хоҡуғын алыуға этәргес булып торор тип иҫәпләйем», — тип агентлыҡ Семактың телмәренән өҙөмтә килтерә.\nХәтерегеҙгә төшөрәбеҙ, 23 апрелдә Өфөнөң «Ағиҙел» ҡатын-ҡыҙҙар хоккей клубы, финал серияһында Дмитровтан «Торнадо» командаһын 3:0 иҫәбе менән отоп, тәүгә Ҡатын-ҡыҙҙар хоккей лигаһының төп трофейын яуланы.\nБилдәләп үтергә кәрәк, Рәсәй бер тапҡыр ҙа ҡатын-ҡыҙҙар араһында халыҡ-ара хоккей ярыштарын ҡабул итмәгән.\nТеги: хоккей.Ҡатын-ҡыҙҙар хоккей лигаһы, Өфө, Ағиҙел


"Сәнғәттең иң юғары төрө, иң талантлыһы - быуаттар дауам ында һаҡланып килгән халыҡ сәнғәте" - был һүҙҙәр "Урал" халыҡ ижады үҙәген дә ойошторолған экспозицияның үҙенсәлекле девизы булып яңғыран ы.\n- Бөгөн галерея залдарында иҫ киткес сафлыҡ һәм киңлек һи ҙелә, һәм был матурлыҡтың әкиәт ҡалаһы Сибайға, уның 50 йыллыҡ юбилейына а рналыуы икеләтә ҡыуаныслы, - тине экспозицияны асып Сибай хакимиәтен ең мәҙәниәт бүлеге начальнигы, Башҡортостан Республикаһының атҡаҙанған мәҙәниәт\nэшмәкәре Гөлназ Аҡназарова.\n- Был күргәҙмәлә үҙешмәкәр һәм профессиональ рәссамдар, ш ул иҫәптән Башҡорт дәүләт университетының Сибай филиалы, 24 - се һанлы һөнәрселек лицейы, педагогия һәм политехник колледж, Өфө дәү ләт сәнғәт академияһының Сибай филиалы студенттары һәм уҡытыусылары, шу лай уҡ\nхудожество мәктәптәре, балалар ижады үҙәге уҡытыусылары һәм\nуҡыусылары ҡатнашты, - тип күргәҙмә авторҙарын һанап китте Гөлназ Вәкил ҡыҙы.\n- Ҡаланың тыуған көнөн беҙ октябрь айында билдәләйәсәкбеҙ , әммә сентябрь башында уҡ профессиональ һәм үҙешмәкәр рәссамдарҙың\nкүргәҙмәләре асыласаҡ. Сәнғәткә һөйөү һәм матурлыҡ тойғоһон\nбалаларҙа ла тәрбиәләргә тырышабыҙ: Сибайҙа балалар өсөн ик е художество мәктәбе эшләй, унда сәнғәт оҫталары йәш быуынды\nтәрбиәләү менән шөғөлләнә.\nПедагогтарҙың тырышлығын, мәҫәлән, БДУ - ның Сибай филиал ы студенттарының эштәренән күреп була - һынлы сәнғәт, сигеү, к оллаж, аппликация...\nБашҡорт милли биҙәктәре, шаҡмаҡ тауарҙар, бал, сәк - сәк,\nбиҙәкле шаршауҙар ел ыңғайына сайҡала, тәҙрә артында - үләндәр балаҫ ы. Сағыу төҫтәр менән сигелгән был гүзәллек студенттарҙың оҙайлы һәм ныҡышмал эш һөҙөмтәһе.\n"Сигелгән" һүрәттәр галереяға килеүселәрҙең барыһының да иғтибарын йәлеп итә. Диңгеҙ, сәскә гөлләмәләре, ап - аҡ йыйнаҡ йорттар , аҡсарлаҡтар...\nСибай педагогик колледжы туҙҙан эшләнгән һауыттары менән,\nБДУ - ның Сибай институты студенттары - "Ҡышҡы этюдтар" тип исемләнгән\nменән иҫтә ҡалды.\n- Ҡалабыҙ ҙур түгел, әммә ижадҡа беҙ ҙур иғтибар бирәбеҙ.\nБыл күргәҙмә өфөлөләрҙә йылы тәьҫораттар ҡалдырыр һәм беҙҙең залдарыбыҙ б уш булмаҫ, тип ышанабыҙ, - ти Сибай оҫталары - художество м әктәбе директоры, рәссам Сергей Николаев һәм ташта һүрәт эшл әү оҫтаһы Александр Иршин. - Барыһын да ысын күңелдән һәм саф йөрәктән алып килдек, - ти улар.\n- Өфөнөң "Урал" галереяһында матурлыҡ менән осрашыуҙар үт кәреү күптән инде изге йолаға әүерелде. Бөгөн, ошондай оҫтал ар менән осрашҡандан һуң Баймаҡ халҡының киң күңеллелеге тур аһында бик күп һөйләргә мөмкин. Өфө халҡы исеменән сибайҙарға ҙур рәхмәт белдерергә һәм ошо йүнә лештә уларға артабан да уңыштар теләргә рөхсәт итегеҙ, - тине Бөтә\nдонъя башҡорттары Ҡоролтайы рәйесе Әхмәт Сөләймәнов. - Бөгөн һеҙ с ибайҙар\nадресына әйткән йылы һүҙҙәрегеҙҙе беҙ уларға мотлаҡ еткерәс әкбеҙ.


Тартсы әле, егет, ҡурайыңды! » Башҡортостан гәзите | Газета Башкортостан на башкирском языке\nБашҡортостан гәзите » Рухиәт » Тартсы әле, егет, ҡурайыңды!\nТартсы әле, егет, ҡурайыңды! 18.04.2018 // Рухиәт\nКүп быуаттар буйы ҡурай – халҡыбыҙҙың мәҙәниәте лә, тарихы ла, яҙмышы ла. Ҡурайсылар элек-электән ҙур абруй менән файҙаланған. Улар быуындан быуынға үҙҙәренең оҫталығын, тәжрибәһен тапшырып, беҙгә боронғо халыҡ йырҙарын, оҙон көйҙәрҙе килтереп еткергән, ләкин Бөйөк Ватан һуғышының утлы ғәрәсәтенән һуң, үткән быуаттың 50 – 60-сы йылдарында, ҡурайсылар ныҡ кәмеп, милли уйын ҡоралыбыҙҙың моңо һирәк-һаяҡ ҡына ишетелә башланы. Ошондай аяныслы мәлдә, 1961 йылда Ейәнсура районында республика тарихында беренсе тапҡыр үҙешмәкәр ҡурайсыларҙың ансамбле төҙөлә, уның ойоштороусыһы һәм оҙаҡ йылдар етәксеһе Бөйөк Ватан һуғышы ветераны Нәжметдин Танһыҡҡужа улы Хәсәнов була. Ансамблдең төп көсөн Ибрай ауылынан Әхмәтсәлим Яҡупов, Сирғолдан – Уйылдан Абыҙов, Саҙалынан – Ғүмәр Хөсәйенов, Байдәүләттән Хәйерзаман Бикбаев ише Оло Һүрәм буйы ҡурайсылары тәшкил итә, шулай уҡ Үрген ауылынан Ислам Абдуллин да була.\nАнсамбль республика смотр-конкурстарында ҡатнашып, тиҙ арала билдәлелек яулай. Артабан Рәсәй һәм Бөтә Союз үҙешмәкәр сәнғәт коллективтары смотрында Мәскәүҙә Кремлдәр һарайында сығыш яһап, бер нисә тапҡыр лауреат була. Артабан ейәнсураларға эйәреп, башҡа райондарҙа ла шундай уҡ ансамблдәр барлыҡҡа килә, ҡурайсылар һаны арта.\nБына шулай ҡурайҙы тергеҙеүҙә яҡташтарымдың роле ҙур икәнен беләм. Шул ваҡыттан алып ансамблдә ҡурайсыларҙың бер нисә быуыны алмашынды, улар тураһында күп һөйләргә һәм яҙырға мөмкин. Һүҙем шуларҙың береһе — Артур Ғайсаров хаҡында.\n1988 йылда Өфө сәнғәт училищеһын тамамлаған Айҙар Мөхәмәтйәнов Иҫәнғол музыка мәктәбендә тәүге ҡурай класын аса. Киләһе йылына мәктәпкә уҡырға барған Артур бер юлы ошо класта ла шөғөлләнә башлай. Бөгөн район хакимиәтенең мәҙәниәт идаралығы начальнигы Айҙар Зиннәт улы хәтерләүенсә, малай бик тырыш һәм ныҡыш була, бер дәресте лә ҡалдырмай, өйгә бирелгән эштәрҙе һәр ваҡыт арттырып үтәүе менән айырылып тора. 1997 йылда IX класты тамамлаған үҫмер Өфө сәнғәт училищеһының ҡурай бүлегенә уҡырға инә. Уның өсөн 2001 йыл бик уңышлы һәм иҫтәлекле булды – Октябрьский ҡалаһында үткән төбәк-ара Ҡурай байрамында икенсе урынды яулай, училищены ҡыҙыл дипломға тамамлай һәм Өфө дәүләт сәнғәт академияһына уҡырға инә, Башҡорт дәүләт филармонияһының милли инструменттар оркестрында солист булып эш башлай.\nИке уҡыу йортонда ла Артур Башҡортостандың халыҡ артисы Ришат Рәхимовтың класына эләгә, ә ҡумыҙ һәм өзләү буйынса дәрестәрҙе бар донъяла танылыу алған атаҡлы ҡумыҙсы Роберт Заһретдиновтан ала.\n2003 йылда егет Илеш районы һылыуы Оксанаға өйләнә һәм ике йәш белгес Ейәнсураға ҡайтып, музыка мәктәбендә уҡыта башлай. Артур бер үк ваҡытта район мәҙәниәт йорто ҡарамағында эшләп килгән Нәжметдин Хәсәнов исемендәге ҡурайсылар ансамблен етәкләй. Шулай уҡ Илгиз Ваһапов, Тимур Йәнсурин һәм Марсель Абҙанов составында “Уралтау” этно-төркөмөн төҙөп, уны етәкләй. Был ике коллектив та республика, төбәк-ара конкурстарҙа күп тапҡыр лауреат һәм халыҡ ансамбле исемдәрен алды.\n2010 йылда Бөйөк Еңеүҙең 65 йыллығына арнап үткәрелгән Бөтә Рәсәй халыҡ ижады конкурсында Башҡортостандан республика бәйгеһендә еңеүсе булған ике генә коллектив ҡатнашты. Шуларҙың береһе — Ейәнсура районы ҡурайсылар ансамбле бик уңышлы сығыш яһап, Мәскәү тамашасыларының һөйөүен яуланы һәм Рәсәй Мәҙәниәт министрлығының Маҡтау грамотаһына лайыҡ булды.\nАнсамбль етәксеһенең үҙенең уңыштары ла бихисап. Артур Ғайсаров 2011 йылда Мәсетле районында үткән төбәк-ара ҡумыҙсылар һәм өзләүселәр конкурсында еңеп сығып, өзләүселәр араһында Гран-при яулай. Ә бит бәйгелә Саха (Яҡут), Татарстан, Хакас республикаларынан, Һамар һәм Свердловск өлкәләренән, Пермь крайынан бихисап музыканттар ҡатнашты.\n2014 йылда – тағы ла Гран-при! Был юлы инде ул Октябрьский ҡалаһында үткән республика Ҡурай байрамында яуланды, бында ла байтаҡ төбәктәрҙән күп башҡарыусылар сығыш яһаны. Әйткәндәй, 2012 йылда был байрамда Ейәнсура районының Сәғит ауылынан Өфө дәүләт сәнғәт академияһы уҡытыусыһы Венер Йылҡыбаев еңеүсе булғайны.\nЕйәнсурала Артур Борхан улы музыкант ҡына түгел, һәләтле педагог та. Уның уҡыусылары республика смотрҙарында уңышлы сығыш яһаны, ҡурай буйынса уҡыуын дауам итеүселәр бар. Ул шулай уҡ район үҙәгенән ситтә ятҡан Үрген, Иҙәш, Абҙан урта мәктәптәрендә балаларға ҡурай дәрестәрен бирергә өлгөрҙө. Мәҫәлән, 2014 йылда Үрген мәктәбенән 15 малайҙы – ҡурай, 15 ҡыҙҙы ҡумыҙ уйнарға ике-өс айҙа өйрәтте, мәктәп ансамбле иһә район һабантуйында матур сығыш яһаны.\nАртур Ғайсаров үҙен етәксе вазифаһында ла һынап ҡараны, 2007 – 2011 йылдарҙа район йәштәр комитеты рәйесе вазифаһында уңышлы эшләне, район Советы депутаты итеп һайланды, ләкин был осорҙа ла ул ҡурайҙан айырылманы, мәктәптә уҡытты, ансамблдәргә лә етәкселек итте.\nҒайсаровтар Иҫәнғолда 12 йылдан ашыу йәшәне, бында уларҙың бер-бер артлы Ильяс, Тәнзилә һәм Санъяр исемле балалары тыуҙы. Ғаилә иркен, заманса йорт туйланы. Ә Артур өсөн был йылдарҙы бай тәжрибә туплау, дуҫ-фекерҙәштәр табыу, ҙур сәхнәләргә сығыу осоро тип ҡарарға мөмкин. Район һәм уның халҡы өсөн дә ул оло табыш ине. Ҡыҫҡаһы, уртаҡ хеҙмәттәшлек ике яҡ өсөн дә, һис һүҙһеҙ, отошло булды тип әйтергә ныҡлы нигеҙ бар.\nБына, ниһайәт, 2016 йыл тыуҙы. Артур Ғайсаров өсөн ул ысын мәғәнәһендә “йондоҙло” йыл булды. Февраль айында ҡурайсы Өфө дәүләт сәнғәт академияһына өлкән уҡытыусы итеп эшкә саҡырылды, унан һайлауҙар аша үтеп, традицион музыкаль башҡарыу кафедраһы мөдире итеп тәғәйенләнде. “Башҡортостан Республикаһының атҡаҙанған мәҙәниәт хеҙмәткәре” тигән юғары исемгә лайыҡ булды. Республика ҡурайсыларының 4-се съезында Башҡортостан Ҡурайсылар союзы рәйесе итеп һайланды.\nБыл йылда уны ижади уңыштар ҙа урап үтмәне. 2016 йылдың 12 апрелендә Ҡазанда Татарстан Халыҡтар дуҫлығы йортонда грандиоз ҡурай байрамының кульминацияһы Артурҙың сығышы булды. Тамашасылар уны сәхнәнән оҙаҡ ебәрмәне.\nҠурайсы Башҡорт дәүләт филармонияһының халыҡ уйындары ҡоралдары милли оркестрында солист булып эшләй. Оркестр бөтә Рәсәйҙе урап сыҡты, 2017 йылда Вьетнамда ла сығыш яһаны. Уҡытыусы студенттары менән төрлө республика сараларында йыш ҡатнаша, әүҙем йәмәғәтсе лә. 2017 йылда “Башҡортостан” гәзите редакцияһы төркөмө менән данлы 112-се Башҡорт кавалерия дивизияһы эҙҙәре буйлап йөрөп ҡайтты, Бөтә донъя башҡорттары ҡоролтайы делегацияһы составында Ҡырғыҙстанға барҙы, ҡайҙа йөрөһә лә ҡурай моңдарын яңғыратты. Күп яҡлы талант эйәһенең ныҡышмаллығына һәм егәрлелегенә һоҡланмау мөмкин түгел.\nӨфө дәүләт сәнғәт академияһының Шаляпин залында Артур Ғайсаровтың ижад кисәһе үтте. Сара 30-лап ҡурайсы коллегалары һәм уҡыусыларынан торған ансамблдең башҡарыуында милли гимныбыҙ “Урал” менән башланды. Концерттың башынан аҙағынаса Артур үҙе сәхнәнән төшмәне.\nБайрамға ул оҙаҡ йылдар бергә эшләгән яҡташтарын да саҡырғайны. Район мәҙәниәт йорто директоры Альфред Ваһапов етәкселегендә килгән ейәнсуралар тамашаның бәҫен күтәрҙе. Башҡортостандың атҡаҙанған мәҙәниәт хеҙмәткәре Вафа Мәүлетов, Нефтекамала үткән “Дуҫлыҡ йыры-2017” оҙон көй конкурсы еңеүсеһе Әлфиә Мырҙабаева башҡарыуында халыҡ йырҙары берәүҙе лә битараф ҡалдырманы. Республика “Байыҡ” бейеү конкурсының төрлө йылдарҙағы лауреаттары Гөлшат Дүшәнбаева, Айгиз Түләбаев һәм Морат Оморҙаҡов, ҡумыҙсы Фуат Ҡужәхмәтов бик сағыу сығыш яһаны. “Уралым” этнотөркөмө ағзалары Илгиз Ваһапов һәм Тимер Йәнсуриндың элекке етәкселәре менән сығышы тамашаның йөҙөк ҡашы булды.\nБилдәле йәш ҡурайсы Артур Ғайсаровтың ижад кисәһе милли мәҙәниәтебеҙ байрамына әйләнде.\nАвтор: Юлай СОЛТАНБАЕВ.


Бер күрешеү бер ғүмер ул ауыл урамдарында\n28 Июнь 2019, 11:30\n22 июнь – Хәтер һәм ҡайғы көнө Урта Үтәш (Ябалаҡ) ауылы халҡы күңелендә онотолмаҫ хәтирәләр, йылы тәьҫораттары менән оҙаҡ һаҡланыр, моғайын. Был көндө йыраҡ араларҙы яҡын итеп, бер-береһен һағынып ҡайтҡан ауылдаштар, туғандар бергә йыйылып Бөйөк Ватан һуғышында ҡатнашҡан яугир ауылдаштар иҫтәлегенә төҙөлгән обелискыны асыу тантанаһында ҡатнашып, атай-олатайҙарын иҫкә алды, “Һаумыһығыҙ, ауылдаштар!” байрамында күңел асты. Ә ауыл ҡайтыусыларҙы матурланып, күркәмләнеп ҡаршы алды.\nКилгән ҡунаҡтарҙы – БР Дәүләт Йыйылышы – Ҡоролтай Рәйесе урынбаҫары Рөстәм Ишмөхәмәтов, район хакимиәте башлығы Фәнзил Сыңғыҙов, район Советы рәйесе Зөфәр Хафизов, район башҡорттары ҡоролтайы рәйесе Фаил Зәйнетдинов, Еҙем-Ҡаран ауыл биләмәһе башлығы Нурсилә Хәсәнованы ауыл осонда икмәк-тоҙ менән ҡаршы алғас, ихаталары алдында һый-ниғмәттән һығылып торған өҫтәл әҙерләгән ғаиләләр: Ғәбитов, Сәғитов, Кәримов, Нурдәүләтов, Мәһәҙиев, Шәйәхмәтов, Исмәғиловтар шәжәрәләре менән таныштырып, ризыҡтарынан ауыҙ иттерҙеләр.\nОбелиск янындағы тантананы Гөлназ Ғәбитова менән Азат Кәримов йәнле итеп алып барҙы. Әйткәндәй, был күркәм, матур сараны башлап ойоштороусылар ҙа тап улар ине. Шулай уҡ Мәҡсүт Кинйәбаев һәм ауыл старостаһы Ирина Шәйәхмәтова ла башлап йөрөүселәр булған. Илфат Ғәлин Ҡөрьән аяттары уҡып, сараға фатиха бирҙе. Мәктәп уҡыусыһы Баязит Кәримовтың ҡурай моңо, Фәрзәнә Мәһәҙиева, Миңзилә Дауытованың шиғыры тантанаға йәм өҫтәне.\nРөстәм Ишмөхәмәтов, Фәнзил Сыңғыҙов, Зөфәр Хафизов, Фаил Зәйнетдинов сығышынан һуң яңы төҙөлгән обелиск өҫтөндәге япма асылды һәм яугирҙар исемлеге яҙылған һәйкәлгә йыйылыусылар сәскәләр һалды. Ҙур ҙа булмаған ошо ауылдан 53 кеше – 52 ир-егет, 1 ҡатын-ҡыҙ (Мәүә Ғәлиева) Бөйөк Ватан һуғышында ҡатнашҡан. Шуларҙың яртыһынан күбеһе яу яланында батырҙарса һәләк булған.\nҠаһарман яугирҙар ғына түгел, ауылдың хәҙер инде мәрхүм булған абруйлы шәхестәренең рухтары ла ҡайтҡандай булды байрамға. Элекке “Ағиҙел” колхозының алдынғы водителе Сабирйән Кәримов, комбайнсылар Әхмәт Ниғмәтуллин, Рәхимйән Булатов, колхоздың данлыҡлы рәйесе Фәнил Кәримовты әле лә хөрмәтләп иҫкә ала яҡташтары.\nБөгөн иһә ата-бабалар йөҙөн ҡыҙартмай, гөрләтеп донъя көткән ғаиләләр ҙә етерлек. Мәҫәлән, Әлфиә һәм Илдус Рәсүлевтар күп итеп мал аҫрай, тәртипле, тәрбиәле балалар үҫтерә. Ирина һәм Әлтәф Шәйәхмәтовтар, Роза һәм Радик, Лена һәм Рәшит Аҫылгәрәевтар һәм башҡалар тырышып донъя көтә.\nТантаналы өлөштән һуң байрам сәхнә эргәһендә дауам итте. Бында Шәйәхмәтовтар менән Кәримовтар тирмә ҡороп аш-һыу әҙерләгәйне. Еҙем-Ҡаран ауыл биләмәһе башлығы Нурсилә Хәсәнова ауыл халҡын, килгән ҡунаҡтарҙы тәбрикләп, сараны ойоштороусыларға, әҙерлек эштәрендә иң әүҙем ҡатнашҡандарға бүләктәр, Маҡтау ҡағыҙҙары тапшырҙы. Ауылдың иң оло кешеләре Вәсилә менән Нурулла Алмаҡаевтар, 50 йылдан ашыу бергә ғүмер итеүсе Рима һәм Рәсүл Сәғитовтар ҙа бүләкһеҙ ҡалманы. Фаил Зәйнетдинов сараны ойоштороусыларға Бөтә донъя башҡорттары ҡоролтайының грамоталарын тапшырҙы. Республика Милли архивының бүлек мөдире Зөфәр Ғәтиәтуллин тарихҡа бәйләп сығыш яһаны.\nБайрам күрше Үзбәк һәм Еҙем-Ҡаран ауылы ағинәйҙәре, һәүәҫкәр артистарының моңло йырҙары, дәртле бейеүҙәре менән аралашып барҙы, шиғыр һөйләүселәр, йыр-моң, бейеү һәләттәрен күрһәтеүселәр ҙә булды. Ситтә йәшәгән ауылдаштар ғына түгел, күрше-тирә ауылдарҙан да ҡунаҡтар күп килгәйне. Ябалаҡ ауылы тарихын өйрәнеп, “Табын” гәзите аша яҡтыртҡан һәүәҫкәр тарихсы Һаҙый Юлмөхәмәтов, район Сәсәндәр мәктәбе етәксеһе Фәүзиә Ҡотлогилдина ла ситтә ҡалмаған.\nБайрамдан барыһы ла ҡәнәғәт ҡалды. Ошо сараны уҙғарыуға фатихаһын биреп ярҙам иткән район хакимиәтенә, ҙур тырышлыҡ һалған Еҙем-Ҡаран ауыл биләмәһе хакимиәтенә һәм, әлбиттә, ойоштороуҙы хәстәрләгән ауылдаштарға ҙур рәхмәтле булып, яңынан осрашырға яҙһын, тип таралышты халыҡ.


Радий Хәбиров вакцина яһатҡан яҡташтарыбыҙға рәхмәт белдерҙе\n2 Декабрь 2021, 12:33\nБашҡортостанда 2 миллиондан ашыу кеше коронавирус инфекцияһына ҡаршы прививка эшләткән. 2 003 946 кеше вакцинаның тәүге компонентын алған. Бөгөнгә пландың 80 проценты үтәлгән. Әммә коллектив иммунитет булдырыу өсөн тағы 480 мең самаһы кешегә прививка яһау талап ителә.\n«Үҙҙәренең һәм тирә-йүндәгеләрҙең һаулығына яуаплы мөнәсәбәттәрен күрһәткән яҡташтарыбыҙға ҙур рәхмәт. Вакцинация һәм ҡағиҙәләрҙе үтәү һөҙөмтәһендә Башҡортостанда үлем осраҡтарының кәмеүе күҙәтелә. Хәл шулай уҡ ковид өсөн койка фондын 8 000 урындан 2 985-кә ҡалдырырға мөмкинлек бирҙе. Бушаған урындарҙы беҙ башҡа сирҙәрҙе дауалау өсөн бүлдек. Һаулығығыҙҙы һәм яҡындарығыҙҙың ғүмерен һаҡлағыҙ», — тип яҙҙы республика етәксеһе.


7 августа Мәләүездә хәләл продукцияһы күргәҙмә-йәрминкәһе асыла // Сәйәсәт | новости башинформ.рф\n7 августа Мәләүездә хәләл продукцияһы күргәҙмә-йәрминкәһе асыла\n14:10, 3 августа 2010 Сәйәсәт\n7 августа Мәләүездә Башҡортостан Республикаһында хәләл продукцияның икенсе күргәҙмә-йәрминкәһе үтәсәк. Сараны ойоштороусылар булып БР Мосолмандарының Диниә назараты ҡарамағындағы «Хәләл» стандарты буйынса комитеты һәм Мәләүез районы хакимиәте сығыш яһай.\nКүргәҙмәлә шәриғәт ҡанундарына ярашлы тауар етештереүселәр һәм хеҙмәт күрһәтеүселәр менән танышыу мөмкинлеге биреләсәк. Әлеге ваҡытта беҙҙең республиканан 15 ойошма, шулай уҡ Силәбе, Свердловск, Һамар, Белгород өлкәләре кеүек башҡа төбәктәрҙән бер нисә предприятие ҡатнашыуға теләк белдергән. Күргәҙмәгә йәнә был сара дауамында планлаштырылған семинарҙарҙа һәм кәңәшмәләрҙә ҡатнашыу өсөн Мәскәү һәм Татарстандан ҡунаҡтар килеүе көтөлә.\nУнда туҡланыу продукттарынан алып кейемгә, косметиканан алып китаптарға һәм медицина хеҙмәтләндереүенә тиклем һәр төрлө аҙыҡ-түлек продукттары һәм хеҙмәттәр тәҡдим ителәсәк.


Баҡалы районында дельтаплан ҡолап төшөүе һөҙөмтәһендә ике кешенең ғүмере өҙөлдө\nФажиғәле осраҡ кисә киске ундарҙа Иҫке Ҡатай ауылы янында теркәлә. Еңел моторлы самолетта 54 йәшлек пилот менән уның 50 йәшлек пассажиры ултырған булған.\nБаҡалы районының Яңы Ҡатай ауылында йәшәүсе Илгиз Харисов менән Нәфис Күсемов еңел моторлы осоу аппаратында эңер төшкәс һауаға күтәрелә. Шаһиттар авария урынына тиҙ арала килеп етә. Танымаҫлыҡ хәлдә ине улар, ти ауылдаштар.\nДельтаплан менән 1963 йылғы Нәфис Күсемов идара иткән. Мәрхүмдең туғандары әйтеүенсә, ул еңел моторлы осоу аппаратын үҙе ҡорған. Һауаға күтәрелеү буйынса 20 йыллап стажы ла иҫәпләнә.\nНәфис Күсемов менән бергә һауаға күтәрелгән Илгиз Харисов та Яңы Ҡатай ауылынан. Уның тормош иптәше балалары менән аҙна элек Төркиәгә ял итергә киткән. Улар әле генә ҡайта алмай. Туғандары әйтеүенсә, туристик путевканың дүрт көндән һуң тамамланасаҡ.\nДельтапландың ҡолап төшөүенә нимә сәбәпсе булыуына аныҡ дәлилдәр юҡ. Әле Халыҡ-ара авиация комитеты белгестәре еңел моторлы самолеттың осоу сертификаты һәм теркәү таныҡлығын тикшерелә.


Күп балалы әсәйҙәргә – миҙалдар!\n30 Декабрь 2019, 17:05\nИҫләйһегеҙҙер, күптән түгел генә “Миҙаллы әсәйҙәребеҙ арта” исеме аҫтында мәҡәлә донъя күргәйне. Унда район үҙәгендә йәшәгән күп балалы әсәй Миләүшә Рәйес ҡыҙын юғары награда алыуы менән ҡотлаған инек. Бөгөн, тағы һөйөнөслө хәбәр алдыҡ.\nЙылайыр ауылынан Миләүшә Рамаҙан ҡыҙы Алсынова “Әсәлек даны” миҙалы дәүләт наградаһы алып ҡайтты.\n26 декабрь көндө Өфө ҡалаһында Башҡортостан Республикаһы Хөкүмәте Премьер-министры урынбаҫары, Башҡортостан республикаһы Ғаилә, хеҙмәт һәм халыҡты социаль яҡлау министры Ленара Хәким ҡыҙы Иванова күп балалы әсәләргә миҙалдар тапшырҙы. Миҙаллылар рәтен был юлы 50 әсәй тулыландырҙы.\nМиләүшә тормош иптәше Өлфәт менән биш бала тәрбиәләйҙәр.\nИхлас ҡотлауҙарға беҙ ҙә ҡушылабыҙ!


Йүкә аллеяһы (Дондағы Ростов) — Башҡорт Википедияһы\nЙүкә аллеяһы (Дондағы Ростов)\nЙүкә аллеяһы — аллея Беренсе Май исемендәге паркты тәүҙә Йәйге коммерция клубы баҡсаһы, хәҙер Дондағы Ростовта Физик культура йорто булған көнбайыш өлөшөндә киҫеп үтә. Йүкә аллеяһына 120 йылдан ашыу.\nБеренсе Май паркы. Ротонда\n1 Тарихы һәм һүрәтләнеше\nБаҡса территорияһын бүлегеләү менән 1860 йылда Петербург архитекторы Петерс шөғөлләнә. Буласаҡ аллея йүнәлеше ҡәлғәнең (ер аҫты биналары менән) ер редутнан ҡалған убаны һәм Оло Баҡса урамы эргәһендәге элекке склад биналары подвалдарын тоташтырыусы ер аҫты галереялары трассаһын билдәләй.\nБеренсе Май паркының йөҙ йыллыҡ йүкәләре\n1890 йылдар башында киң аллеяның ике яғына беренсе йүкәләр ултыртыла. Уның уртаһында газон булдырыла, уларҙың бурсаһын клумбалар тамамлай. Йүкәләр араһындағы аралыҡтағы байрам кәйефен тыуҙыра.\n1901 йылда аллеяны көнсығышта элекке редут убаһына урынлаштырылған мемориаль ротонда тамамлай. Уның алдына 1910 йылдар башында фонтан ҡуйыла. Ротонда бейек цоколь ярусы майҙансығында, ер уры ҡалдыҡтарын йәшереп урынлаштырыла. Уның күркәм беседкаһы ҙур булмаған көмбәҙ аҫтындағы алты ионик ордер колоннаһынан формалаштырылған. Ротонданың аллеяның сәскә партерына йүнәлтелгән күренеш майҙансығы тап сәскә композициялары менән һоҡланыу маҡсатында эшләнгән.\nАллея XX быуат һуңына тиклем тейелгеһеҙ булып һаҡлана. Уға хатта Дондағы Ростов территорияһында барған хәрби хәрәкәттәр ваҡытындағы утҡа тотуҙар ҙа, янғындар ҙа зыян килтермәй. Паркта оранжерея һүтеп алынғандан һуң (1986), газондар һәм клумбаларэлекке күркәмлеген һәм байлығын юғалта.\nХәҙер йүкә олондары ҙур үҫеп, ҡыҫҡартыу талап итә, ә аллеяға партктың заманса павильондары тығыла. Шулай ҙа Дондағы Ростовтың йүкә аллеялары һаман да үҙенсәлекле урын булып ҡала, сөнки Бөйөк Ватан һуғышынан иҫән ҡалған һәр ағас - һирәк һәм шатлыҡлы күренеш.\nМедиктар һәм психологтар раҫлауынса, терапияның алдынғы дауалау ысулдарының береһе тип сәскә еҫе, япраҡ шауы, ағастар һәм ҡыуаҡтар күҙәтеүҙы күҙәтеү тора. Бер һүҙ менән әйткәндә, ростовчандарға йүкә аллеяһы бүләк иткән бар нәмә файҙалы.\nhttps://ba.wikipedia.org/w/index.php?title=Йүкә_аллеяһы_(Дондағы_Ростов)&oldid=665604 ҡабул ителгән\nБыл бит һуңғы тапҡыр 09:23 24 март 2017 үҙгәртелгән.


8 май — Башҡорт Википедияһы\n8 май — григориан стиле буйынса йылдың 128-се (кәбисә йылында 129-сы) көнө. Йыл аҙағына тиклем 237 көн ҡала.\n8 май Викимилектә\nБМО: Хәтер һәм татыулыҡ көнө.\nЕр: Әсә көнө (майҙың икенсе йәкшәмбеһе).\nҠыҙыл Тәре һәм Ҡыҙыл Ярым Ай көнө.\nҒәҙел сауҙа итеү көнө.\nАмерика, Европа: Еңеү көнө.\nБеларусь: Дәүләт Флагы һәм гербы көнө.\nБөйөк Британия: Балаларҙы яҡлау көнө.\nКорея республикаһы: Ата-әсә көнө.\nНорвегия: Ветерандар көнө.\nРумыния: Атайҙар көнө.\nРәсәй: Бөтә Рәсәй ағас ултыртыу көнө.\nРәсәй: Хәрби-техник хеҙмәттәшлек буйынса федераль хеҙмәттә эшләүселәр көнө.\nЯза башҡарыу системаһының оператив хеҙмәткәрҙәре көнө.\n1945: Берлин янындағы Карлсхорстта фашист Германияһының Икенсе донъя һуғышында ҡаршылыҡһыҙ капитуляцияһы тураһындағы актҡа ҡул ҡуйыла.\n1965: СССР-ҙың «Герой-ҡала» тигән маҡтаулы исеме тураһындағы положениены раҫлаған, Брест ҡәлғәһенә «Герой-ҡәлғә» исеме биреү, герой-ҡалалар Волгоградҡа, Севастополгә һәм Одессаға Ленин ордены һәм «Алтын Йондоҙ» миҙалы, ә герой-ҡалалар Ленинград менән Киевҡа «Алтын Йондоҙ» миҙалы тапшырыу тураһындағы СССР Юғары Советы Президиумы Указдары иғлан ителә.\n1980: Өфөлә Советтар Союзы Геройҙары Александр Матросов (Шакирйән Мөхәмәтйәнов) менән Миңлеғәли Ғөбәйҙуллинға һәйкәл асыла.\n2000: Өфөлә Республика Хәрби Дан музейы асыла.\nҒәйнетдинов Мисбах Фәхри улы (1925—2.09.2011), ғалим-иҡтисадсы, юғары мәктәп уҡытыусыһы. 1972—1995 йылдарҙа СССР һәм Рәсәй Ауыл хужалығы техникаһы һәм ауыл хужалығы дәүләт комитетының Рязань ҡалаһындағы Бөтә Рәсәй етәксе хеҙмәткәрҙәр һәм белгестәр квалификацияһын күтәреү институтының кафедра мөдире. Бөйөк Ватан һуғышында ҡатнашыусы. Иҡтисад фәндәре докторы (1980), профессор (1981). СССР Ауыл хужалығы техникаһы дәүләт комитеты отличнигы (1980). СССР Министраҙар Советы премияһы лауреаты (1971). Ике 2-се дәрәжә Ватан һуғышы (1945, 1985) һәм Ҡыҙыл Йондоҙ (1944) ордендары кавалеры. Сығышы менән хәҙерге Башҡортостан Республикаһының Шишмә районы Бишкәзә ауылынан.\nАбдулов Марсель Хәбиб улы (1930—23.11.2007), инженер-урмансы, СССР һәм Рәсәйҙең дәүләт һәм йәмәғәт эшмәкәре. 1966—1991 йылдарҙа Башҡорт АССР-ының урман хужалығы министры. БАССР-ҙың 9-сы, 10-сы һәм 11-се саҡырылыш Юғары Советы, Башҡортостан Республикаһының 12-се саҡырылыш Юғары Советы депутаты. РСФСР-ҙың атҡаҙанған урмансыһы (1978), Рәсәй Федерацияһы Дәүләт премияһы лауреаты (1991). Ике Хеҙмәт Ҡыҙыл Байраҡ (1966, 1976), Халыҡтар Дуҫлығы (1981) һәм «Почёт Билдәһе» (1971) ордендары кавалеры.\nСидоренко Николай Семёнович (1950—15.09.2017), табип, 1973—2017 йылдарҙа Күмертау үҙәк ҡала дауаханаһының бүлек мөдире, Башҡортостан Республикаһының атҡаҙанған табибы.\nМәһәҙиев Ғәфүр Дәүләткирәй улы (1946), һаулыҡ һаҡлау өлкәһе ветераны, табип-акушер-гинеколог. 1973 йылдан Әбйәлил районы Асҡар үҙәк район дауаханаһының баш табибы, 1978 йылдан Ейәнсура районы Абҙан участка дауаханаһы, 1983 йылдан — Иҫәнғол үҙәк район дауаханаһы табибы. Башҡортостан Республикаһының атҡаҙанған табибы (2001).\nФәйрушина Әлфиә Зәки ҡыҙы (1951), һаулыҡ һаҡлау өлкәһе ветераны, табип-терапевт, профсоюз эшмәкәре. 1981 йылдан Өфөләге 42-се поликлиниканың цех хеҙмәте мөдире; 1983 йылдан медицина хеҙмәткәрҙәре профсоюзының Өфө ҡалаһы Совет район комитеты рәйесе; 1989 йылдан Һаулыҡ һаҡлау хеҙмәткәрҙәре профсоюзы республика комитетының бүлек мөдире, 1991 йылдан ошо һөнәри союздың Өфө ҡала комитеты рәйесе. Башҡортостан Республикаһының атҡаҙанған һаулыҡ һаҡлау хеҙмәткәре (2005). Сығышы менән хәҙерге Сахалин өлкәһенең Шахтёрск ҡалаһынан.\nМильшина Елена Александровна (1971), спортсы. Халыҡ-ара шашка уйындары буйынса 1994 йылдан Рәсәй йыйылма командаһы ағзаһы. Төрлө программаларҙа күп тапҡырҙар Рәсәй чемпионы, донъя, Европа һәм Рәсәй чемпионаттарының көмөш һәм бронза призёры. Клубтар араһында Европа шашка конфедерацияһы кубогын яулаусы (2002). Үҫмер спортсылар араһында донъя чемпионы (1989). Халыҡ-ара (2007) һәм Рәсәй (1999) гроссмейстеры. Башҡортостан Республикаһының күренекле спортсыһы (2002). Сығышы менән Ишембай ҡалаһынан.\nВарнавский Михаил Карпович (1937), Көйөргәҙе районы Калинин исемендәге колхоздың элекке механизаторы, 3-сө дәрәжә Хеҙмәт Даны ордены кавалеры. Сығышы менән ошо райондың Бахмут ауылынан.\nКузнецов Михаил Дмитриевич (1947—14.02.2021), рәссам. 1969 йылдан Өфө ҡалаһының һәм Силәбе өлкәһенең төрлө учреждениелары һәм предприятиелары рәссамы, 1974—1981 йылдарҙа Өфөләге 2-се художество мәктәбенең уҡыу-уҡытыу бүлеге мөдире, 1983—1989 йылдарҙа Башҡортостан ижади-производство комбинаты рәссамы. 1989 йылдан СССР Рәссамдар союзы ағзаһы. Башҡортостан Республикаһының атҡаҙанған рәссамы (2008).\nӘсләмов Александр Иҙиәт улы (1947), Күмертау авиация етештереү предприятиеһы техник директорының элекке урынбаҫары, Башҡорт АССР-ының атҡаҙанған рационализаторы, Башҡортостан Республикаһының атҡаҙанған машина эшләүсеһе.\nКүзбәкова Рәйсә Абдрахман ҡыҙы (1957), педагогик хеҙмәт ветераны, йәмәғәтсе. «Аҡ тирмә» милли-мәҙәни үҙәге рәйесе. Рәсәй Федерацияһының почётлы дөйөм белем биреү хеҙмәткәре (2006), Башҡортостан Республикаһының мәғариф отличнигы (2000) һәм Халыҡтар дуҫлығы ордены кавалеры (2019). Сығышы менән хәҙерге Башҡортостан Республикаһының Ишембай районы Ғүмәр ауылынан.\nМолчанова Наталья Вадимовна (1962—2.08.2015), спортсы, ғалим-педагог. Фридайвинг (диңгеҙ тәрәнлектәренә төшөү) буйынса донъя чемпионы, Рәсәйҙең фридайвинг федерацияһы президенты. Юғары мәктәп уҡытыусыһы. Педагогия фәндәре кандидаты.\nФазлыев Марат Мөҙәрис улы (1967), ғалим-терапевт. 1996 йылдан Башҡорт дәүләт медицина университеты, 2002 йылдан университеттың Өҫтәлмә һөнәри белем биреү институты уҡытыусыһы, бер үк ваҡытта Башҡортостан Республикаһы буйынса Эске эштәр министрлығының медик-санитария бүлеге госпитале начальнигы. Медицина фәндәре докторы (2005), профессор (2006).\nҒайсин Хәсән Назар улы (1908—12.08.1991), Бөйөк Ватан һуғышы яугиры. Уҡсылар полкының пулемёт расчёты командиры, сержант. Советтар Союзы Геройы (1945).\nОсколков Константин Владимирович (1923—18.07.2013), Ишембай транспорт машиналары эшләү заводының 1981—1986 йылдарҙағы конструкторы һәм баш конструкторы. Бөйөк Ватан һуғышында ҡатнашыусы. Башҡорт АССР‑ының атҡаҙанған машиналар эшләүсеһе (1988). СССР Министрҙар Советы премияһы лауреаты (1980). Ленин (1981), Октябрь Революцияһы (1971), 1‑се дәрәжә Ватан һуғышы (1985) һәм Ҡыҙыл Йондоҙ (1945) ордендары кавалеры. Ишембай ҡалаһы һәм Ишембай районының почётлы гражданы.\nКазанцева Тамара Тимофеевна (1934), ғалим-тау инженеры‑геолог. Башҡортостан Республикаһы Фәндәр академияһы академигы (1991), геология-минералогия фәндәре докторы (1985). Дуҫлыҡ ордены кавалеры (1999).\nШәрәфетдинов Рим Әмир улы (1969), рәссам‑мультипликатор, режиссёр. 1997 йылдан Кинематографсылар союзы ағзаһы. Башҡортостан Республикаһының атҡаҙанған мәҙәниәт хеҙмәткәре (2015), Рәсәй Федерацияһының почётлы кинематографсыһы (2002). Сығышы менән хәҙерге Украинаның Одесса ҡалаһынан.\n8 майҙа тыуғандар\n1770: Василий Львович Пушкин, Рәсәй империяһы шағиры, А. С. Пушкиндың бабаһы.\n1885: Томас Костейн, Канада яҙыусыһы.\n1895: Эдмунд Уилсон, АҠШ-ың әҙәби тәнҡитсеһе, яҙыусы.\n1903: Фернандель, Франция актёры.\n1920: Сол Басс, АҠШ-тың график дизайнеры.\n1940: Рики Нельсон, АҠШ актёры, йырсы һәм музыкант, рок-н-ролл башҡарыусы.\n1940: Питер Бенчли, АҠШ яҙыусыһы, сценарист.\n1940: Владимир Дейнека, СССР һәм Рәсәйҙең хәрби эшмәкәре, генерал-полковник.\n1960: Франко Барези, Италияның «Милан» клубының элекке уйынсыһы, тренер, донъя футболы тарихындағы иң яҡшы һаҡсыларҙың береһе.\n1970: Луис Энрике Мартинес Гарсия, Испания футболсыһы, тренер, олимпия чемпионы.\n1975: Энрике Иглесиас, Испания йырсыһы.\nhttps://ba.wikipedia.org/w/index.php?title=8_май&oldid=1133272 ҡабул ителгән\nПоследний раз редактировалась 7 май 2022 в 18:55\nБыл бит һуңғы тапҡыр 18:55 7 май 2022 үҙгәртелгән.